«Me gustan las Colombianas, me gusta el culo de las Dominicanas…»

Gurutz Garmendiak iritzi artikulu hau bidali dio Maxixatzeni, eta, besteak beste, andramaixetako barraketan jarri zuten musika «desegokia» izan du hizpide. Irakurri:

Bukatu dira andramaixek eta berriro bueltatu da lasaitasuna gure herrira. Ez zen gero programa txarra, musika, ekitaldiak, txosnak… aukera bazegoen. Baina gure etxean pipertuta ibili gara. Urtero bezala, barrakak jarri dituzte liburutegi aurrean eta burrunba nagusitu da inguruan. Egin genituen kalkuluen arabera, jarri zituzten 100 kantuetatik 5 edo 10 ziren gure hizkuntzan eta beste denak erdaraz kantatutakoak ziren. Eta zer kantatzen zuten? Bai baten batek honezkero asmatuko zuen bezalaxe, izenburuan datorrena. “Me gustan las Colombianas, me gusta el culo de las Dominicanas. Necesitamos más luz. Menestra de conejo. Mazapán. Te meto, te meto le zumbo.”

Neure ustez, askoz gehiago esan beharrik ere ez dago. Ume eta nerabeentzako gune batean letra horiek dituen musika jartzeak, bestelako azalpenik ez du behar.

Erraz ulertzen da duen esanahia, eta norberak ikusiko du horren aurrean neurriak hartzeak merezi duen ala ez. Ez baita aurtengo gauza. Ez da berria herriko gazteriak era horretako mezuak entzutea. Baina zertaz hitz egiten ari gara? Ahaztu egin al zaigu abestiek gugan duten eragina? Kantu horietako letrak guztiz iraingarriak dira neska eta emakumeekiko; eta mutil zein gizonezkoak eskastu egiten gaituzte. Elkarren arteko maitasuna bultzatu beharrean, genero batek bestea hanka azpian hartzera bultzatzen duten kantuak dira.

Ez dut uste horrelakoa denik herriko gazteriaren pentsaera, ez behintzat nik ezagutzen ditudanena, oso bestelakoa baizik. Baina musika hori omen dago modan. Oso ondo dago etxetik kanpoko arazoez arduratzea, baina hobe izango genuke aurrenik etxeko ataria garbitzen hastea.

Eta esan, bide batez, barrakak aire libreko diskoteka erraldoi batean bihurtu direla. Gau eta egun txunba-txunba a tope. Beldurtzeko burrunba egunero-egunero. Tirorirorigora eta tiroriroribehera. Aurten onena edo onenetarikoa film laburrena izan da. Hausnartu eta barre batzuk bota genituen. Baina txarrena izan da egutegian egunero “Lunes”azaltzen zeneko film labur ederra. Alegia, batzuentzat egia bilakatu zaigula hainbat egunetan.


Gaur ez dira ikuskariak Duman sartuko, NBEren arabera

OPAQeko adituak aurreko asteburuan heldu ziren Damaskora, ustez arma kimikoekin egindako erasoa aztertzeko, baina oraindik ezin izan dira sartu.

Arma Kimikoak Debekatzeko Erakundeko (OPAQ) ikuskariak ez dira gaur, asteazkena, Duman (Ekialdeko Ghouta) sartuko, hain zuzen, apirilaren 7an ustez izandako eraso kimikoa izan zen lekuan, NBEko kide batek Reutersi adierazi dioenez.

Talde bat asteartean heldu zen Dumara, baina horien artean ez zeuden OPAQeko adituak, NBEren kide horrek azaldu duenaren arabera. OPAQeko adituak aurreko asteburuan heldu ziren Damaskora, ustez arma kimikoekin egindako erasoa aztertzeko, baina oraindik ezin izan dira sartu. Estatu Batuek esan dute beldur direla Baxar al-Assadek ez ote dituen eraso kimikoaren frogak suntsitu.

Asteartean, Baxar Jaafari Siriak NBEren duen enbaxadoreak ziurtatu duenez, Nazio Batuen Erakundeko segurtasun talde bat Duman sartu zela egun horretan, OPAQen ikuskarien bisitaren aurretik eta, segurtasun baldintzak betez gero, erasoa izan zen lekuraino helduko zela.

AEBk eta Mendebaldeko beste herrialde batzuek Siriako erregimenari egotzi diote Duman eraso kimikoa egin izana. Errusiak zein Damaskok, horren ildotik, akusazioa ukatu eta "muntaia" izan zela ziurtatu zuten.


Espazio falta eta bestelako gabeziak salatu dituzte 30 ikastetxetan

"Ikasleen familien bi herenek irakaskuntza publikoa aukeratzen dute, eta gure eskubideak errespetaraziko ditugu", adierazi du Itziar Muro Iruñeko Biurdana institutuko guraso elkarteko kideak. Nafarroako 30 ikastetxe publikotan espazio falta eta beste hainbat gabezia salatu dituzte Sortzen-ek eta Herrikoak. Egoera hori aldatzeko batu dira kaltetutako ikastetxetako guraso elkarteak, eta euren aldarrikapenen berri eman dute.Eskola Batzordearen arabera, 2012-2013 ikasturtean 65.835 ikaslek ikasi zuten ikastetxe publikoetan. Baina eskola publikoa aukeratzen duten gurasoek ez dute gobernuaren sostengua sentitzen. "Nafarroako Gobernuak ez du hezkuntza publikoa lehenesten", adierazi dute. Hainbat aldarrikapen egin dizkiote Hezkuntza Departamenduari.Hasteko zonifikazio bakarraren aurka egin zuten. "Neurri horrek indargabetu egiten du, hein handi batean, gobernuak auzo eta herri guztietan ikasteko leku publikoa bermatzeko duen ardura", ohartarazi dute Sortzen-ek eta Herrikoak. Era berean, gogoratu dute legediaren arabera ikasle orok haren etxetik gertuen duen zentroan hezkuntza jasotzeko eskubidea duela. Horrekin batera, ohartarazi dute Hezkuntza Departamenduak euren ikasleak aukeratzeko eskubidea bermatzen diela itunpeko eskolei. Gaineratu dute behin ikasturtea hasita ez dutela atzerritik datozen ikasle berrientzako lekurik gorde behar. Euren arabera, diru publikoa jasotzen duten ikastetxe guztiek jaso beharko lituzkete atzerriko eta gutxiengo etnikoetako ikasleak.Gurasoek atzeman dituzte Hezkuntza Departamenduak itunpeko eskolen alde eginiko beste neurri batzuk; izan ere, murrizketetan "desorekak" daude. "Irakasleak ez kontratatzeak eta funtzionamenduko murrizketek ekarri dute hezkuntza publikoan urtero 30 milioi euro gutxiago inbertitzea. Itunpeko eskoletan, berriz, inbertsioa lau milioi eurokoa izan da", adierazi du tinko Txentxu Juaniz Sarrigurengo eskola publikoko guraso elkarteko kideak.Ikastetxe publiko berriak eraikitzeko oztopoez ere hitz egin du Murok. Biurdanako guraso elkarteko kideak salatu du hainbat herritako eta Iruñeko zenbait auzotako ikastetxeak handitzea oztopatu duela gobernuak. Horretaz gain, gogoratu dute eraikin berriak behar dituztela Iruñeko Biurdana institutuan eta Sarrigurengo eta Erronkariko eskoletan. Lehen bietan ikasleentzako tokirik ez dagoelako, eta Erronkarikoan, eraikinak 130 urte dituelako. "Hezkuntza publikoan distortsioa eragiteko estrategia darabilte familiek itunpeko eskolak aukeratzeko", esan du Murok. Orotara, hamaika ikastetxek handitzeko beharra dute, hamalauk azpiegituretan hobekuntzak behar dituzte eta bostek mantentze lanen falta dute.Era berean, Nafarroako Gobernuak Espainiako Hezkuntzaren Kalitatea Hobetzeko Lege Organikoaren alde egitea salatu dute. "Gobernuaren lege berriarekin, sexuaren arabera ikasleak bereizten dituzten ikastetxe pribatuek itunpeko bilakatzeko aukera izango dute, Nafarroako legediari kontra eginez". Baina zailtasunen gainetik, familia guztiei dei egin diete hezkuntza publikoa aukeratzera.


Sasoilariak

Albistegian eman dute Aragoiko eskualde batean egon den COVID-19 agerraldiaren berri. Ez dut gogoan zehazki non. Bai gogoan dut adituren bat lasai azaldu dela, piztaldia lokalizatuta eta mugatuta dagoelako. Soroetan (oker ez banago, fruituak jasotzen) lan egitera doazen sasoilari atzerritarren artean izan da. Ez du inork esan, baina lerro artean ulertu dut haien bazterkeria bera dela lasaigarria; ez dira bertakoekin nahastuko. Halere, eritasun honek maila sozialez ulertzen ez duelako sasi gezur maiz berrituak badu badaezpadarako bide eskergarria.

Ez zait argi gelditu albistegiaren hurrengo bideoa notizia berari zegokion ala ez. Herriren batean sasoilarientzat egokitutako kiroldegi baten prestaketez ari ziren. Gozatuko zituzten erosotasun bestetik aski arruntez ziharduten harro. Lanetik etorritakoan dutxa gunean freskatu ahalko ziren. Ez zuten trumoilka gela bakar egurastu gabean lo egin beharko. Aisialdirako aretotxoa. Balizko gaixoak isolatzeko gela. Albistegiak ez zekartzan jarraian nekazari sindikatu baten lider nafarraren adierazpenak, oinarrizko errentaren desmasaz kexaka. Ez zuten ordura arteko egoera (toki gehienetan oraindik ohikoa) esklabotzarekin lotu. Gutxieneko giza eskubideak notizia izatea ere!


Orkolaga kalea

trafikoari itxita, gaur egun guztian

Korrika dela eta gaur, Orkolaga kalea itxita egongo da trafikoarentzat. Txirrita kaletik ezingo da sartu Orkolaga kalera. Korrika gaur pasako da Hernanitik, eta Orkolagako bizilagunek egun guztiko jaia daukate prestatua. Festa bukatzen denean, berriz irekiko da kalea. Informazioa: 943 24 89 00.


Barkosek jasotako irainak arbuiatu ditu parlamentuak

Horien atzean militar batzuk daudela dioen puntua ez dute babestu UPNk eta PPk. Biktima guztientzako babes bera eskatu dute.


Euri denboraleak bi hildako eta uholde handiak utzi ditu Malagan

Andaluziako 112 Larrialdiak Kudeatzeko Zentroak 1.117 abisu jaso ditu azken egunotan; horietatik, 805 Malagatik eta 218 Cadiztik.

Andaluzia astindu duen euri eta haize denboraleak bi hildako eragin ditu; Esteponako emakume bat eta La Linea de la Concepcion hiriko gizon bat. Era berean, urak errepideak, kaleak eta eraikinak hartu ditu, eta, hortaz, pertsona askok behar izan dute larrialdi zerbitzuen laguntza.

Euriteek probintziaren mendebaldea zigortu dute gehien. Aemeten esanetan, metro koadroko 215,8 litro ur bota ditu Esteponan, 206,2 Marbellan, 182,6 Manilvan, 164 Benahavisen eta 135,6 Coinen, Efek egiaztatutako datuek diotenez.

26 urteko emakume baten hilotza berreskuratu dute suhiltzaileek Esteponako prostituta-klub batean. Lehen zantzuen arabera, itota hil da, urez betetako gune batean baitzegoen.

Biktimaren lagun batek Eferi azaldu dio hildakoak telefonoz abisatu ziola, ura lokalean sartu zenean, eta, hori dela eta, berak (lagunak) barra gainean igotzea ohartarazi ziola.

Gainera, beste gizon bat hil da bart La Linea de la Concepcionen (Cadiz), gidatzen ari zen autoa urak eramanda.

Orotara, Andaluziako 112 Larrialdiak Kudeatzeko Zentroak 1.117 abisu jaso ditu azken egunotan; horietatik, 805 Malagatik eta 218 Cadiztik.

Gobernuak laguntzak emango ditu

Gobernuak ostiralean laguntzak onartuko ditu Ministroen Kontseiluan, Malagan eta Cadizen denboraleagatik kalteak izan dituzten lekuentzat. Dagoeneko hasi dituzte garbiketa lanak, baita kalteen kalkuluak egiten ere, Susana Diaz Andaluziako presidenteak iragarri duenez.

Euri denboralearen ondorioz, larunbatetik metro karratuko 300 litro baino gehiago izan dira zenbait lekutan.


Eskolako umeak Tolosan

Apirilaren 15ean herriko eskolako haurrak Tolosara egin zuten txangoa. Tolosako Nazioarteko Txontxongilo Zentrora (TOPIC) egin zuten bisita. Txontxongiloen tailerra bisitatu eta emanaldi bat ikusteko aukera izan zuten.


Errenterian gaur gaztetxoak; Berastegi bihar zikloturistek

Ataungo Txapelketa jokatu ondoren, Errenteria-Orereta Saria izango dute jokoan asteburu honetan, txirrindulari alebin eta infantilek; 15:30etan jarri dute zita gaur, Transpacarren, eta 16:30etan hasiko da lehia, Oreretan. Zikloturistek, berriz, Berastegira joan-etorria egingo dute bihar, 08:00etan Zinkoeneatik aterata; guztira, 70 kilometroko bidea izango da.


Katekesirako izenematea, astelehenetik

Katekesirako deia luzatu diete San Joan Bataiatzailea, San Jose Langilea eta Ereñotzuko San Antonio parrokiek, Lehen Hezkuntzako 1go mailako haurrei, edo 2018an zehar sei urte bete dituztenei. Datozen egunetan egongo da zabalik, izena emateko epea: astelehenean edo asteartean pasa beharko dute Elkano kaleko lokaletik, arratsaldeko 17:00etatik 18:00etara. Urriaren 3an ere izango da izena emateko aukera, toki eta ordutegi berean.


Hoi Denk Zirkue! ikuskizuna izango da gaur Gaztetxean

Emanaldia 19:00etan hasiko da, baina galarako ateak 18:30ean irekiko dituzte. Xanti Agirrezabala izango da zeremonia maisua, Iagomagok magia eskainiko du, Ekaintxou arduratuko da pailazokeriak eta malabareak egiteaz, Iraitz Lizarragak trapezioan dituen abileziak erakutsiko ditu, eta Garazi Urkolak dantza elastikoa egingo du.

Iritsi da Azpeitiko Gaztetxeak antolatutako Hoi Denk Zirkue! ikuskizunaren eguna. Gaur, osteguna, eskainiko dute emanaldia, 19:00etan hasita. Bertan, inguruko hainbat artista eta dozenaka haur izango dira protagonistak, eta azken urteetan bezala, denetarik eskainiko dute emanaldian zehar. Xanti Agirrezabalak zuzenduko du umorez jantzitako gala, hura izango baita zeremonia maisua. Iaz Gaztetxeko zirkoan izan ziren artistak ikusteko aukera ere izango da. Iago Azkue Iagomagoren azalean arituko da eta Ekain Ibarguren Ekaintxouren rolean. Iagomagok magia eramango du Gaztetxera eta Ekaintxouk malabareak eta pailazokeriak. Ibarguren bezala Gure Zirkua ikuskizuneko kidea den Iraitz Lizarraga ere Gaztetxean izango da gaurkoan, trapezioan dituen abileziak erakusten. Horiez gain, Garazi Urkola artistak parte hartuko du Hoi Denk Zirkue! ikuskizunean. Urkolak dantza elastikoa eskainiko die Gaztetxera bertaratzen diren lagunei.

Ikuskizuna 19:00etan hasiko den arren, Gaztetxeko ateak 18:30ean irekiko dituzte. Gaztetxeko kideek azaldu dutenez, iaz gertatutakoa ekiditeko neurriak hartu dituzte: "Iaz izugarrizko jende ilarak sortu ziren emanaldiaren sarreran, jendea azken unean etortzen baita. emanaldira. Horren jakitun, puntualitatea errespetatu asmoz, ateak ordu erdi lehenago irekiko ditugu". Herritarrei ordua errespetatzeko eskatu diete: "Sarrera 18:30ean irekiko dela jakinda, bertaratuko diren lagunei eskatu nahi diegu puntualitatea zaintzeko eta ordua errespetatzeko. Gaztetxeko kideok guri dagokizgun lanak ahalik eta ondoen egiten saiatuko gara ". Aurreratu dutenez, azken bi urtetan egin bezala, Gaztetxean bertan egindako krispetak erosteko aukera izango da gaurko emanaldia hasi aurretik, euro bat ordainduta.

Azpeitiko Gaztetxeak Bazen behin... Hoi Denk Zirkue! izeneko bideoa egin du, aurtengo ikuskizuna iragartzeko. Hona hemen spota:


Astelehenetan talde lanak, urtarrileko manifestazio nazionala antolatzeko

Bilerak Biterin egingo dituzte, arratsaldeko 19:00etan, eta asteburuan atxikimenduak biltzeko mahaia jarriko dute. Gaur ostiraleroko kontzentrazioa deitu dute, Zinkoenean.

Euskal preso eta iheslarien egoera aldatzeko asmoarekin, herritar talde batek batzarra antolatu zuen azaro erdialdean. Ideia asko bildu ziren orduan, eta horiek lantzeko asmotan hiru fetxa jarri zituzten. Hiru bilera horiek joan den astean egin zituzten, eta bertan, aurreneko pausu gisa, datorren urtarrilaren 7ko manifestazioa antolatzea erabaki zuten. Antolaketa, lan banaketa eta koordinazio lanetarako taldeak egin dituzte, eta astelehenetan elkartuko dira Biterin, arratsaldeko 19:00etatik aurrera.

Atxikimenduetarako, mahaiak asteburuan

Atxikimenduak ere bilduko dituzte, bai indibidualak eta baita eragileenak ere. Horretarako mahaia jarriko dute asteburuan: larunbatean 12:00etatik 14:00etara egongo dira Plaza Berrin; eta igandean ordu berean, Atsegindegin.

Kontzentrazioa, Zinkoenean

Horrez gain, ostiraleroko legez, kontzentrazioa egingo dute gaur Zinkoenean. Arratsaldeko 20:00etan izango da, Gaixo larriak eta kondena osoa betea duten presoak etxera lelopean.


Hilko dituzten zezenen azalean jarri dira, protestan

Urtero bezala, Peta eta Anima Naturalis taldeko kideek protesta egin dute Iruñean. Plazan hilko dituzten 54 zezenak irudikatu dituzte

Krimenaren gertalekua. Hori zirudien atzo goizean Iruñeko Udaletxearen plazak: 54 zezenen hilketaren ondorengo agertokia. Anima naturalis eta Peta taldeek deituta, ehunka lagunek zezenketen aurkako protesta egin zuten, sanferminen atarian. Performance baten bitartez irudikatu zituzten jaietan zezen plazan hilko dituzten zezenak: Krudelkeria hitza idatzita zuen zinta baten barruan jarri ziren, erdi biluzik, bizkarrean zezenei plazan sartzen dizkieten banderillen antzekoak zituztela. Lurrean, zezenen gorpuen siluetak marraztu zituzten, zuriz. Ingeles hutsez Zezenek hilketa odoltsu bat dute Iruñean zioen pankarta bat ere zabaldu zuten.

Gaurtik hasita eta heldu den igandera arte, 54 zezen hilko dituzte Iruñean, «torturaturik». Hori salatu zuten atzo. «Guk, geure gorputzekin, arte gisa saltzen duten krimenaren gertalekua irudikatu dugu», adierazi zuen Yasmina Morenok, protestan zirenen izenean. «Jar zaitezte urtero festatzat jotzen diren horietan hiltzen dituzten zezen guztien azalean», eskatu zuen. Gogorarazi zuen, halaber, gaur egun zezenketak zortzi herrialdetan baino ez direla legezkoak.

Tokikoak eta kanpokoak

Jana Uriz Anima Naturaliseko Nafarroako koordinatzaileak esan zuenez, haien xedea «zezenketak eta entzierroak kentzea» da, baina orain lortu nahi dutena da zezenketak deuseztatzea.

Performancea egin zutenen artean euskal herritarrak zeuden, baina baita kanpoko batzuk ere. Christina Thamm, adibidez, Danimarkatik joan zen Iruñera, ekintzan parte hatzeko. «Bihotza erdiratzen zait ikustean zezenak torturatzen eta hiltzen dituztela inolako beharrik gabe», adierazi zuen. Protestara joan zirenen artean ere, iruindarrak ez ezik, kanpotik espresuki etorritako lagunak zeuden. Horietako bi ziren Iciar Antoñanzas eta Pablo Vasquez: Madrildik eta Gasteiztik joan ziren mobilizaziora. «Arazoa da askok ez dutela iritzirik ematen: ez omen daude zezenketen alde, baina plazara doaz, giroarengatik», salatu zuen Antoñanzasek. Urratsak egiten ari dira, baina azpimarratu zuten eztabaida kalera eraman behar dela.


Alicanteko espetxera martxa egingo dute Zumaiarrek larunbatean

Ezker Abertzalea Abian hausnarketa eta eztabaida prozesua garatzen ari da azken hilabeteotan. Prozesu horren baitan, euskal preso politikoek eztabaidan parte hartzeko duten eskubidea aldarrikatu eta beraien etxeratzea eskatzeko, espetxe guztietara martxak deitu ditu larunbat honetarako Ezker Abertzaleak, Euskal Herriko herri guztietatik abiatuta. Urola kostako herrien kasuan, Alicanteko espetxera joango dira, bertan dagoen Patxi Uranga Orioko preso politikoari elkartasuna adieraztera.

Zumaiatik ere izango da martxa horretara joateko aukera. Autobusa larunbatean goizeko 01:00ean irtengo da Kabi aurretik, eta 22:00 inguruan helduko da berriz Zumaiara. Autobuserako izena Inpernupen eman daiteke, eta norbaitek ezin badu joan baina martxa diruz lagundu nahi badu, Inpernupen aurkituko ditu borondatea emateko bono-laguntzak


Europa. Urruneko arriskua, hurbil

Europako hauteskundeez eztabaidatu dute euskal hautagaiek EHUn antolatutako mahai inguru batean, eta, besteak beste, eskuin muturraren gorakada izan dute mintzagai.

Europako Parlamenturako hauteskundeetara aurkezten diren euskal alderdien ordezkariek mahai ingurua izan dute EHU Euskal Herriko Unibertsitateak Leioan (Bizkaia) duen campusean. Europa eta gazteria zen eztabaidaren izenburua, eta gazteen eguneroko bizimoduan eragina duten hainbat gai eta arazo izan dituzte hautagaiek mintzagai, baina bestelakoak ere jorratu dituzte; den-denek —EAJren Izaskun Bilbaok, EH Bilduren Pernando Barrenak, PSE-EEren Eider Gardiazabalek, Elkarrekin Podemosen Iñigo Martinezek eta PPren Zoe Nublak— nabarmendu dute Europako egitasmoa suntsitu nahi duten indar erreakzionarioen mehatxua inoiz baino agerikoagoa dela boz hauetan.

Bat etorri dira horretan hautagai guztiak, baina ñabardura oso garrantzitsuak eginda: izan ere, Nublak «populismoaz» hitz egin du, eta izendapen horren azpian berdin deitoratu ditu eskuineko indar ultranazionalistak eta ezkerreko jarreretatik Europako gaur egungo diseinuarekin kritiko direnak. Bilbaok ere nabarmendu du Europako Parlamentuko zenbait bozketatan berdin bozkatzen dutela «muturreko eskuinak eta muturreko ezkerrak». Martinez, berriz, ez da ados agertu planteamendu horrekin: «Niri ez zait gustatzen populismo berba erabiltzea. Bakoitzari berea: eskuin muturra da, neofaxismoa, eta austeritatearen ondorioa da».

Gardiazabalek eta Barrenak ere nabarmendu dute talde eurofoboen goraldiaren eta austeritatean oinarritutako politiken arteko harremana. «Horrelakoen kontrako antidotorik onena gizarte politiketan sakontzea da», esan du Gardiazabalek. Barrena, berriz, argi mintzatu da: «Guretzat marra gorri bat dago hor. Ez gara inoiz jolasean ibiliko eskuin muturrarekin. Ez dugu geure egingo bazterkeriaren, arrazakeriaren eta gorrotoaren diskurtsoa».

Gazteen egoera

PSE-EEko ordezkari Eider Gardiazabalek esan du gazteei buruzko politikak ez direla «sektorialak», eta Europan hartzen diren erabaki ia guztiek eragina dutela gazteengan. Beharbada horregatik, gazteen arazoez hitz egin dutenean, langabezia, prekaritatea eta bestelako gaiak ere agertu dira hautagaien mintzaldietan.

Egoeraren diagnostikoan, baina, ikusmolde desberdinak agertu dira: «Europan ez da egon gureak adinako aberastasun eta ongizatea izan duen belaunaldirik», esan du PPren ordezkariak. Oso bestela pentsatzen du Elkarrekin Podemosekoak: gogora ekarri du garai batean Barakaldon (Bizkaia) industria jarduera zela nagusi, eta, gaur egun, jarduera osoaren %3 baino ez dela industriari dagokiona: «Hori ere Europaren erabaki bat izan zen», esan du, «bere garaian PSOEren gobernuak ontzat eman zuena».

Barrenak aitortu du egoera iluna dela gazte gehienentzat, eta EH Bildun «oso kritikoak» direla Europa eraikitzeko erabiltzen ari den moduarekin, baina uste du «esperantzarako arrazoiak» badaudela: «Gazteak mobilizatzen ari dira, Euskal Herriko beste sektore batzuk egiten ari diren bezala». Mobilizazio horri maiatzaren 26an botoaren bidez jarraipena emateko deia egin du: «Norberak betetzen ez duen tokia beste batzuek beteko dute», esan du.

Izaskun Bilbaok ere «porrot» gisa definitu ditu Europako austeritate politikak, eta neurriak proposatu ditu: «Diru sarrerak bermatzeko errenta Europan ere ezartzearen alde gaude», esan du.

Nazio auzia

Nazioek Europaren eraikuntzan izan behar duten lekuaz galdetuta, erantzunak mota guztietakoak izan dira. Gardiazabalek esan du «Euskadik jada parte hartu» egiten duela Europako erabakietan, zenbait batzordetan ordezkaritza zuzena dutelako Arabak, Bizkaiak eta Gipuzkoak, eta horrela jarraitzearen alde dagoela «baina Europako erakundeen funtzionamendua konplikatu gabe, berez aski konplikatua delako».

Izaskun Bilbaok ez du bat egin iritzi horrekin: «Ez dut uste Euskadik Europan parte hartzea gauzak konplikatzea denik», esan du. Onartu du Arabako, Bizkaiko eta Gipuzkoako erakundeek Europako zenbait batzordetan parte hartzen dutela, baina, halaber, gogora ekarri du maiz batzorde horien txosten eta ebazpenak «aholku» hutsak direla eta ez direla «lotesleak». Parte hartze hori areagotzearen alde dago: «Gure erregimen ekonomikoaren berezitasunak kontuan hartuta, zenbait erakundetan estatu baten pare egon beharko genuke».

Barrenak uste du nazioen auziak garrantzi handia hartuko duela Europan datorren legegintzaldian: «Brexit-ak zabalduko du Europako Batasunaren instituzio egituratzearen eztabaida», esan du. Haren ustetan, brexit-a gauzatzeak ekarriko du independentziari buruzko bigarren erreferenduma Eskozian eta Irlanda batzeari buruzko galdeketa, eta Kataluniako prozesua ere hor dago: «Euskaldunok asmatu behar dugu gure taula olatu horren gainean jartzen», azaldu du.


Keimadaren Kofradiak Berako Abesbatzako kideak Ohorezko Kofrade izendatu ditu

Urte askotan Donostiako kofradia eta Berako Abesbatzaren arteko harremana hain ona izateagatik “Enxebre e Pelengrina Cofradía da Queimada no País Vasco”k Berako Abesbatza Ohorezko Kofrade izendatzea erabaki zuen. Momentuz Donostiako Galiziako Etxean abesbatzako kide bakoitza bakarka Ohorezko Kofrade izendatu dute baina abenduaren 11n, Keimadaren Kofradiaren XII. Kapitulua ospatzen dutenean, abesbatza bera entitate modura hartuta izendatuko dute. Aipatu Berako Abesbatzak Donostiako Udalean orain arte ospatu diren kapitulu guztietan kantatuz parte hartu duela.


Aiaraldea.com web-atariak antolatutako Udako postal lehiaketa bukatzear dago

Irailaren 21ean bukatuko da Aiaraldea.com web-guneak abiatutako Udako postal lehiaketa. Larunbatean, beraz, agortuko da epea parte hartzeko. Bitartean, aiaraldear orok bidali ditzakete haien argazkiak, baldin eta oinarriak betetzen badira.

Lehiaketa bukatu ostean bi asteko tartea izango du epaimahaiak irabazleak nortzuk izango diren erabakitzeko. 10 sari banatuko dira 5 kategoria ezberdinetan. 5 kategoria horiek hurrengoak izango dira: eskualdeko argazki-postal onena, atzerrikoa, Euskal Herrikoa, jaietakoa eta umoretsuena.

Maila bakoitzean bi sari banatuko dira. Lehenengoek nekazal-etxe batean 2 pertsonentzako egonaldia izango dute Guzurtegi nekazal etxean, Zelaikoetxen, Etxegorri nekazal etxean, Patxikoren etxean eta Artiñanoren etxean, Maroño, Ozekan eta azkenego hirurak Orozkon, hurrenez hurren.

Bigarrenarentzat 2 lagunentzako asteburuko otordua eskualdeko jatetxe batean egongo da hurrengo jatetxeetan: Beldui Txakolindegian eta Balintxarreketa jatetxean Laudion, Bideko jatetxean Amurrion, Hordago jatetxean Baranbion eta Gernika jatetxean Urduñan.

Dagoeneko 120 irudi baino gehiago jaso ditu elkarteak. Argazki asko eskualdean eta Euskal Herrian egin dituzte parte-hartzaileek, baina munduko hainbat txokotatik ere helerazi dituzte irudiak: Errusia, Grezia, Kroazia, Portugal edo Italiatik adibidez. Aiaraldea.com web-atariak lehiakide guztiek egin duten ahalegina eta erakutsitako kalitatea eskertu du.


EAJ nagusitu da Bizkaian, eta PSEk buelta eman die aurreko galerei

Elkarrekin Podemosek 60.000 boto galdu ditu, eta, horrekin batera, diputatu bat. EH Bilduk eutsi egin dio bere diputatuari. Espainiako eskuina ordezkaririk gabe gelditu da

EAJ izan da Espainiako Gorteetarako hauteskundeetako garailea Bizkaian. Historikoki herrialdean izan duen nagusitasuna batzuetan lausoturik gelditu da bozak Espainiakoak izan direnean eta Espainiako logikak eta joerak gailendu direnean —2016ko hauteskundeetan, esaterako, Elkarrekin Podemos izan zen lehenengo indarra Bizkaian—. Oraingoan, baina, horrek ez dio eragin EAJri: boto kopuruan zein ehunekoan asko hazi da —botoen 99,53 zenbatuta, 234.338 boto, %34,38—, hiru diputatu lortu ditu —aurrekoan baino bat gehiago—, eta argiro eutsi dio lehen postuari.PSE-EE izan da bigarren indarra, 135.442 boto eta bi diputatu lortuta —aurrekoan baino bat gehiago—. Ziklo negatibo luze batetik zetorren PSE-EE, eta oso emaitza eskasak izan zituen Eusko Legebiltzarrerako hauteskundeetan, udaletakoetan —Bizkaian zituen alkatetza garrantzitsu ia guztiak galdu zituen— eta Espainiakoetan. Orain, baina, esan daiteke Espainiatik datorren logikak funtzionatu egin duela: eskuinari gobernuaren presidentetza kentzeko lehia horretan, PSE-EE asko hazi da Bizkaian, batez ere Bilbon eta inguruko herrietan. Ezkerraldean, esaterako, historikoki izan duen nagusitasuna berreskuratu du, eta lehen indarra da Barakaldon, Portugaleten eta Sestaon: horrek esan nahi du udal hauteskundeetan lehia bizia egongo dela herri horietan alkatetza lortzeko.Dudarik gabe, Bizkaian Elkarrekin Podemos izan da galtzaile nagusia, PPrekin batera. 120.599 boto eta bi diputatu lortu ditu —diputatu bat galdu du—, eta horrek erakusten du baduela oinarri finko bat eta gutxieneko hautesle kopuru bat, baina, orobat, argi gelditu da duela hiru urteko emaitzak aski puztuta zeudela; asko jaitsi da, are lehenengo indarra izan zen herrietan ere.EH Bilduk eutsi egin dio bere diputatutari, eta, gainera, hazi egin da; botoetan —23.300 boto gehiago— eta, garrantzitsuagoa dena, ehunekoan —%10,89tik %13,36ra—. Horrek erakusten du hazkundea ez dela soilki parte hartze handiagoaren ondorio, eta gorantz datorren indar bat dela.PP, ordezkaririk gabePPrentzat erabateko porrota izan da atzoko hauteskunde eguna Bizkaian. Zeukan diputatua galdu du, eta, horrekin batera, ia botoen erdiak ere bai; ia 80.000 boto izatetik (%12,71) 50.000 botoen langara ez iristera igaro da (%7,27). Adibidez, Getxon, PPren indarguneetako batean, ia 3.700 boto galdu ditu, oraindik bigarren indarra bada ere —%24,56 lehen, %15,28 orain—.Bitxia bada ere, eta Espainian ez bezala, ez dirudi Bizkaian C's-ek botorik kendu dionik PPri, duela hiru urteko emaitzak errepikatu baititu: 20.685 boto lortu zituen 2016an, eta 21.133 orain. Voxek, berriz, 15.740 boto izan ditu Bizkaian. Bi indarrak guztiz bazterrekoak dira orain ere Bizkaian.Hego Euskal Herriko emaitzak


Sei liburutegik Uribe gonbidatu dute

Arbizuko, Etxarri Aranazko, Urdiaingo, Altsasuko, Olatzagutiko eta Ziordiko liburutegiak estreinakoz elkarlanean ari dira. Eta horren emaitza Kirmen Uribe idazlearekin antolatutako solasaldia izanen da. Idazle ondarrutarraren obra egilearen ahotik zuzenean ezagutzeko aukera ezin hobea izanen da hori. Hitzordua azaroaren 17rako jarri dute, ostirala, 19:00etan, Altsasuko Iortia kultur gunean. Saioaren aurretik Uriberen obra ezagutzera emateko irakurketa gida sortu dute liburutegiek. Idazlearekin solasaldi hori Nafarroako Gobernuaren Liburutegi Zerbitzuaren laguntzari esker posible izan da.


Asteburu Mikologikoa izango dute Mendexan

Asteburu Mikologikoa edukiko dute Mendexan zapatu-domekan [urriak 26 eta 27]. Perretxiko bilketagaz hasiko dute egitaraua, eta horretarako irteera bat antolatu dute. Zapatuan, 08:00etan, txokoan elkartu eta irteeraren inguruko oharrak partekatu ondoren, plazatik aterako dira perretxikoen bila.

Bildutako guztia 12:00etan jasoko dute udaletxeko ganbaran. Bertan egongo da Jose Mari Ibarbia mikologian aditua, eta bere laguntzagaz perretxikoak sailkatuko dituzte. Azaldu dutenez, bilketa bere kabuz egiten duten herritarrek ere eraman ahal dituzte batutako perretxikoak, 12:00etatik aurrera.

Perretxiko horiek guztiak ikusgai egongo dira domekan zabalduko duten erakusketan. 11:00etatik 13:00etara egongo da perretxikoak ikusi bai eta dastatzeko aukera ere.


Lantegi inguruek igande edo jai egun baten itxura zuten atzokoan. Lantegietako pertsianak jaitsita, aparkalekuak hutsik eta apenas mugimendurik zonaldean.

Lantegi inguruek igande edo jai egun baten itxura zuten atzokoan. Lantegietako pertsianak jaitsita, aparkalekuak hutsik eta apenas mugimendurik zonaldean.


Umore onez pasatako astea, eta datozenak

umore onik ez da falta elkartean, eta hori nabaritzen da hilean-hilean egiten dituzten ekintzetan. Ekintzez blai bukatu zuten pasa den asteburua, eta dagoeneko hurrengo jarduerak buruan dauzkate.

«Giro ederra», sargadotegian eta txakolina dastatzen

Astigarragako Etxeberria sagardotegira joan zen ostiralean, Umore Ona elkarteko taldetxo bat: «eta bertako sagardoa izanen da, Olaizolarekin batera, gure upategia betetzen jarraituko duena», azaldu dute.

Bai han eta baita larunbatean elkarteak bertan egindako txakolin-dastatzean «giro ederra» nagusitu zela adierazi dute antolatzaileek.

Bigarrenean, 35 bat kidek hartu zuten parte, eta bost txakolin izan zituzten dastatzeko: Bengoetxea ekologikoa, Gaintza, Igorre, Katxina eta Ameztoi. Egun, azken hau izaten dute elkartean, eta hala jarraituko dute: «puntuazioan Katxina nabarmendu zen diferentzia txikiarekin, bigarren izan zen Ameztoi. Baina prezio desberdintasunagatik, Ameztoirekin jarraitzea erabaki dugu».

Hilaren 26an, Pilota Gozo

Hurrengo ekintza ere iragarri dute. Hilaren 26an izanen da aurten Pilota Gozo bikotekako txapelketa azkarra, arratsaldeko 16:00etan hasita. Dagoeneko eman daiteke izena herriko tabernatan eta elkartean, 10 euroan.


Atleticoren aurkako porrotaren ostean, bihar ekingo dio lanari Realak

Atseden eguna izango du Realak, atzoko porrotaren ostean. Atletico Madriden aurka Anoetan jokatutako partida, gora-beheraz betea egon zen. Lehen zatian talde txuri-urdina jaun eta jabe izan zen eta 11. minuturako Joseba Llorentek sartutako golari esker, atsedenaldira 1-0ekoarekin joan ziren. Bigarren zatian, ordea, Martin Lasarteren aldaketak ez ziren egokienak izan eta epaileak ere ez zuen etxekoen alde egin. Madrileko taldea hazi egin zen eta 71, 78 eta 81 minutuetan sartutako golek, Reala zulora eraman zuten. Partidaren azken hondarrean, etxeko taldeak gora egin zuen berriro eta hainbat aukera izan zituen, 85. minutuan Rivasek 2-0ekoa sartu zuen arte. Luzaketan Mikel Gonzalezek eragindako penaltia, ordea, erabakigarria izan zen eta 2-4ko markagailuarekin bukatu zen norgehiagoka.

Atseden hartu ostean, bihar izango dute entrenamendua txuri-urdinek, 10:00etan Zubietan.


Itxialdian nerabeekin elkarbizitzeko aholkuak eman ditu Bortzirietako Gizarte Zerbitzuen Mankomunitateak

Teknologia berrien erabilera egokia, elikadura orekatua, gorputzaren mugimendua eta irakasleekin komunikazioa hurbila proposatu ditu

Etxean denbora luzez egon beharrak populazioko talde ezberdinen egoera eta behar ugariak aintzat hartzera eraman gaituzte profesionalei; ez baitira berdinak helduek, adinduek, nerabe edo haur batek egoera hau gestionatzeko dituen abiapuntu eta baliabideak. Azken hauekin elkarbizitza hobea izateko aholku batzuk eman ditu Bortzirietako Gizarte Zerbitzuen Mankomunitateko Arantxa Gamio gizarte hezitzaileak.

Nerabeek (12-18 urte inguruko neska mutikoek) berezkoak dituzte lagunekin egoteko beharra: hauek lehenestea familiaren aintzinetik bai erranetan bai planetan ere. Gurasoetatik desberdintzeko garaia dute, konfrontazioa erabiliz aunitzetan. Teknologia berriek berezko presentzia dute beraien egunerokotasunean: irudiaren eta berehalakotasunaren generazioa dira. Aunitz oraindik derrigorrezko ikasketa garaian dira batzuk presioz lanean eta gogoz motibaturik, bertze batzuk derrigorturik egon beharrean. Karrikak, parrandak, gauak, ligatzeak,... gero eta toki handiagoa hartzen hasia dute beraien bizitzetan.

Orain derrigorrez dena gelditu zaigun honetan familia giroan eta etxean gaude. Eta berez, nerabe batekin elkarbizitza erraxa ez bada, elkarbizitza derrigortua izaten ari den honetan, helduona izaten segituko du familia egoeraren ardura, eta helduok jakin behar dugu edo saiatu bederen, elkarbizitza baketsu bat mantenduarazteko giroa sortzen eta aukerak eskaintzen.

Horretarako oinarrizko aspektu batzuk aintzat hartzeko gonbidapena egin nahi nuke:

Ordutegi/ohitura bat izatea ongizatea da, eta batez ere gauak atsedenerako erabiltzen badira. Hortaz, lo aintzineko momentuetan teknologia berriekin logelan ez aritzearen garrantzia oroitarazi nahi nuke.

Sasoi honetan gorputzek eta umoreak berezko aldaketak izan ohi dituzte; hortaz elikadura orekatua eta gorputzaren mugimendua mantentzea ere lagungarri izango dira, barneko energiak erraxago gestionatzeko.

Ikasketen alorrean irakaslegoarekin komunikazio hurbila mantentzea proposatuko nuke, denentzat egoera berria izaki dudak eta ezinak edozeini suertarazten ahal baitzaizkio.

Teknologia berriak, erabileraren arabera onura edo arriskuak sorraraziko ditu. Baina argi izan behar dugu, garen egoeran, elkarren arteko harreman eta komunikazioa mantendu eta aberasteko tresna baliagarriak izaten ari zaizkigula. Atzendu gabe, bertatik mundua izan dezakegula eskura eta gehiegizko erosketak egitea, apostuak, arrotzekin harremanak izatea ere eskuragarri direla, beraz erne ibili!

Sustantzien kontsumoa nerabezaroarekin loturik dagoen errealitatea da, baliteke nerabe guztietan ez ematea baina batzuetan dagoeneko bai: lehen alkohol edo zigarro probatzea, lehen mozkorra, lehen aldiz talde presioagatik ezetza ezin errana, sustantzia berriak probatu nahia, aztoramenduetatik atzendu nahia...

Kontsumoa dagoen edo egon den kasuetan baliteke gurasoak jakitun izatea, edo ez. Baliteke dagoeneko gai hau familian solastua izatea, edo ez.

Itxialdi egoeran dagoeneko ziurrenik hizketaldi desberdinak suertatu izanen zaizkizue guraso eta seme-alaben artean eta baliteke kontsumoena ere dagoeneko aztertua izatea. Baina zuenean oraindik horrelako hizketaldirik eman ez bada, testu honen aitzakian, pelikula edo notizia baten harira, gaiairi ekiten ahal diozue. Animatzen zarete?

Gai hauekin edo bertzelako batzuekin, familiako kideen arteko komunikazio ohiturak sendotzeko aukera ederra dugu itxialdian egon beharreko garai honetan.


Banaketa eginda, zozketan

Atzo eguredian egin zen zozketa, kiroldegiko bulegoan, zegoen plaza kopurua baino jende gehiagok izena eman duen ikastaroetan tokiak banatzeko. Zerrendak horiek ikusgai jarri zituzten momentuan bertan, eta astelehenetik aurrera ere, ikastaro guztietako zerrendak ikusi ahal izango dira kiroldegian; zozketa bidezko plaza banaketa egin denetakoa, eta tokia bazegoelako, izena eman duten guztiak agertzen direnetakoa.

Asteazkenetik aurrera, izenemate librea

Zozketa egin behar izan den ikastaroetan, beraz, ez da plaza librerik geratzen.

Baina oraindik bada ikastaroren bat edo beste, guztiz bete ez dena. Horietan edonork eman ahal izango du izena, datorren asteazkenetik, hilaren 16tik aurrera. Kasu horretan, geratzen diren plazak banatzeko izenemate ordena errespetatuko da. Horretarako, kiroldegira jo beharko da.


Langileak Aranoko Heineken lantegia ixtearen aurka azaldu dira

Aranoko Heineken garagardo lantegia ixtera dijoala iragarri zuen duela astebete, Heineken España konpainiak. Konpainiak lau lantegi haundi ditu estatuan, haundiena Sevillan, duela hilabete irekia eta Europako haundienetakoa. Konpaniak dioenez, garagardo kontsumoa jaitsi egin da, eta ondorioz, bere lantegiak berrestrukturatu beharrean dago; hori dela eta, lantegirik txikiena, Aranokoa hain zuen, ixtea erabaki du.

69 langile kalean

1982an ireki zenez geroztik jende askok egin du lan Aranoko lantegian. Urte batzuetan 100dik gora langile izan dituen arren, oraintxe bertan 69 langile ditu. Horietako gehienak ingurukoak: Aranoko 8 langile Iñigo Larrea alkatearen esanetan; horrez gain, Goizuetako, Hernaniko, Urnietako eta Donostiako jendea ere bada tartean, eta urrutixeagotik etortzen direnak ere badira. Guztien kaleratze baldintzak negoziatzekotan dira datozen asteetan.

Itxiko dutela «nahiko segurua da»

Hilaren 21ean jakinarazi zien enpresak langileei hartutako erabakia eta ezustean harrapatu zituen. Geroztik langileak antolatzen ari dira. Negoziazio mahaia osatu dute eta dagoneneko bileraren bat egin dute enpresarekin itxieraz eta itxieraren baldintzetaz hitz egiteko. Aste honetan bilera egin zuten Sevillan bateko eta besteko ordezkariek. Hainbat iturriren arabera, itxiko dutela behintzat, gauza segurua da. Hala jakinarazi dio Hernaniko Kronikari Iñigo Larrea Aranoko alkateak, «momentuz produkzio normalean dabiltza plantan, baina itxiko dutela gauza ziurra da. (...) Noiz ez dakigu ziur, baina hilabete batzuen kontua da».

Duela hilabete lantegi berria ireki dute

Sevillan

Heineken Españak langileei adierazi dienez, garagardoaren kontsumoa jaitsi egin da, eta ondorioz, produkzioa eta lantegiak berrantolatu beharrean dago multinazionala. Heineken multinazionalak 5 lantegi ditu estatuan barrena: Arano, Jaen, Madril, Valencia eta Sevillan. Sevillako lantegia hain zuzen, joan den hilabetean ireki zuen eta Heineken taldeak Europan duen lantegirik modernoena da; urtean 500 milioi litro produzitzen ditu eta 320 milioi euro kostatu zaie.

Langileak ezustean harrapatu ditu

Aranoko lantegia ixteak ezustean harrapatu ditu langileak eta bailarako bizilagunak. Dagoeneko langileak hasiak dira antolatzen eta beren aldarrikapenak luzatzen. Langileen ustez, lantegia berria da, errentagarria da, eta onenak emateko moduan dago. 21 urte lanean daraman langile batek ostiralean Kronikari esandakoaren arabera, «ez dakigu ezer, oraindik Sevillan daude, negoziatzen. Itxiko dutela gauza nahiko segurua da» eta esandakoaren arabera, ez zuten inondik inora espero, «21 urte lanean pasa eta egun batetik bestera hau».

Lantegiaren proposamenak

Itxieraren aurrean, lantegiak hainbat irtenbide proposatu dizkie langileei. Iñigo Larrea Aranoko alkatearen esanetan, «esan dutenez, ez dute itxi eta alde egin nahi besterik gabe, langileen asuntoa lotuta utzi nahi dute eta momentuan hortan ari gara». Lantegiak hainbat irtenbide eskaini dizkie langileei, besteak beste, aurrejubilazioa, ordaindutako bajak eta taldeak estatuan dituen beste lantegietara joatea.

Negoziazio Mahaia

Negoziazioei dagokienez, Heineken Españak badu Mahai Nazionala edo Comite Intercentros izeneko taldea enpresarekin negoziatzeko. Estatu mailan CCOO eta UGT sindikatuek gehiengoa dute mahaian; ez ordea Aranoko lantegian, ELA sindikatuak bost ordezkari baititu, LABek berriz, hiru, eta bat UGTk. ELA sindikatuaren esanetan, enpresak ostiralean jakinarazi zien langileei bere asmoa; asteartean berriz, Mahai Naziolanari. Oraintxe bertan langileen ordezkariak eta langileak enpresaren proposamenen zain daude eta datorren astean beste bilera bat egingo da Sevillan. Sindikatua enpresa ixtearen aurka dago, «eta borrokatu egingo dugu, uste baitugu badaudela arrazoiak lantegiak martxan jarraitzeko». Enpresak emandako arrazoiari buruz galdetuta, kontsumo jaitsierari buruz alegia, sindikatuak dio, ez dituztela arrazoi horiek onartzen, «duela gutxi inbertsio haundia egin baitzen lantegi honetan bertan, eta gainera, lantegiak ez du gastu haundirik, garai batean lurrak dohainik hartu zituelako eta ura ere ez duelako ordaintzen ia-ia. beraz, lantegia errentagarria da». Nafarroako Gobernuaren eskuhartzeaz ere hitz egin da egunotan. Sindikatuak dioenez, «arazoa badagokio Nafarroako Gobernuari, lantegiak urte asko daramazkilako bertan eta Nafarroako garagardo bezala ezagutu delako, besteak beste».

26 urte martxan

26 urte dira enpresa egin zela eta urte hauetan bailarako jende asko bizitu da lantegiaren inguruan. Aranoko bizilagun batek gogoratzen duenez, «hau Amerika zen lantegia egin zutenean; zenbat jende mugitzen zen lantegiaren bueltan, langile jendeak, hemengo jatetxeak...».

ARANOKO LANTEGIA

Betidanik hor egon dela dirudien arren, Aranoko garagardo lantegia uste baino berriagoa da. 1982an egin zuten Juan eta Teodoro Kutz-ek, ia 70 urte lehenago, 1913an, Donostian El León ireki eta gero. Aranoko lantegiak 120.000 metro karratu hartzen ditu.

Cruzcampo eta Guinness

Urteen poderioz, lantegia garagardoa ekoizten duten hainbat enpresen esku egon zen, Cruzcampo eta Guinness hain zuen.

2000. urteaz geroztik Heineken

2000garren urtean Heineken taldean sartu zen. Heineken garagardoaz gain, Aranon beste garagardo markak ere egiten dira gaur egun: Amstel (Oro, 1870 eta Amstel Reserva), Cruzcampo eta garagardo bereziak, esate baterako, Legado de Yuste (abadiako garagardo bakarra Estatuan egiten dena). Amstel Reserva eta Legado de Yuste, estatu osoan, Aranoko lantegian bakarrik egiten dira.

Urtean 63 milioi litro garagardo

Aranon Urtean 63 milioi litro egiten dira gutxi gora-behera gaur egun Aranoko Heineken lantegian, bere produkzio kapazidadearen %70ean lan eginda. Kalkulatzen da, ehuneko ehunean lan eginda, 90 milioi litro produzitzeko kapazidadea izango lukeela.

Arula errekako ura, garagardoa egiteko aproposa

Ez da kasualitatea garagardotegia Aranoko paraje horretan egotea, izan ere, garagardotegi batek ura behar izaten du barra-barra, eta ura behintzat ez da falta Aranoko partean. Gainera, diotenez, paraje horretako ura oso ona da, bere konposizoa medio, garagardoa egiteko.

Prozesu osoa Aranoko lantegian garagardoa egiteko prozesu osoa egiten dute. Malta jasotzen dute eta garagardoa produzitzen dute.


Izena emateko azken eguna, bihar

Oinarrizko joste konponketak egiteko ikastaroa izango da azaroan, kultur etxean (azaroko asteazkenetan, 18:00-20:00). Izena emateko azken eguna, bihar.


Raqqa Estatu Islamikoaren eskuetatik askatu du Siriako Indar Demokratikoak

«Lo egon daitezkeen» EIren zelulak deuseztatzeko operazioa hasi dute. Deir ez-Zor guztiz kontrolatzeko operazioa abiatu du Siriako armadak

Siria ipar-ekialdeko Raqqa hiria «guztiz» askatzea lortu du SDF Siriako Indar Demokratikoak. Hiria EI Estatu Islamikoaren esku zegoen, 2013an jihadistek hartu zutenetik. Hiria bereganatuta, ingurua miatzen ari dira, EIko kiderik geratzen ez dela ziurtatzeko. «Operazio militarra amaitu da Raqqan; orain, lo egon daitezkeen EIren zelulak deuseztatzeko operazioa abiatu dugu», azaldu du SDFko Talal Salu jeneralak.

AEBek zuzendutako koalizioaren babesa duen SDF miliziak Raqqako udal estadioaren ingurua «garbitzen» ari direla adierazi du, «gera daitezkeen minak eta EIko kideak deuseztatzeko». Estadioarekin batera, ospitalea zen EIren beste gotorleku nagusia hirian. SDFko indar nagusi YPG Herriaren Babes Unitatea milizia kurduko Nuri Mahmud bozeramailearen esanetan, inguru hori ere aske dago, eta «garbitzen» ari dira. «Esan dezakegu Raqqaren %99 Daex-eko terroristez garbi dagoela, baina garbiketa operazioa amaitu behar da», gehitu du.

Raqqa 2013an hartu zuten muturreko talde jihadistek. Sirian bereganatu zuten lehen hiri handia izan zen, eta euren kalifa herriko hiriburu izendatu zuten 2014an. Euren operazio zentro nagusietako bat izan da ordutik.

Arabiarrek, asiriarrek eta kurduek osatzen duten SDF miliziak ekainean abiatu zuen hiria askatzeko operazioa. Lau hilabeteko guduen ondoren, atzo eman zioten amaiera operazioari, YPGko kideek euren banderak hiriaren erdigunean astintzearekin batera. Lau hilabetean 3.273 pertsona hil dituzte Raqqan, horietatik 1.287 zibilak, Ingalaterran lan egiten duen Siriako Giza Eskubideen Behatokiaren arabera.

Hirian jarraitzen zuten 3.000 zibilak asteburuan ebakuatu zituzten, Estatu Islamikoko 275 kiderekin eta haien familiekin batera. SDFk sortutako Raqqako Kontseilu Zibilak eta jihadistek onartutako akordio baten ondorioz egin zen ebakuazioa.

Siriako Armada ere, aurrera

Siriako Indar Demokratikoak Raqqa askatu bitartean, Siriako armadak eta aliatuek aurrera egin dute EIren kontrolpean zegoen Deir ez-Zor hirian, izen bereko probintziaren hiriburuan. Dier ez-Zor probintzia Iraken eta Siriaren arteko mugan dago.

«Irabaziak izan ditugu asteartean, hiria garbitzeko hainbat barrutiri eraso ostean», adierazi du Hezbollah erakundeak, Damaskoren aliatu nagusietako batek. Damaskok Irango armadaren eta Errusiako aire indarren babesa du, irailean hiria berreskuratzeko abiatu zuten operazioan.

Bestalde, Siriako armadak Husseinieh hiri estrategikoa bereganatu du, Deir ez-Zor hiritik gertu, SANA Siriako albiste agentzia ofizialaren arabera. Garaipen horrek Deir ez-Zor hirian dauden EIko kideak setiatzeko balio izan die. Hala, armadak hiriaren %92 kontrolatzen du jada, Siriako Giza Eskubideen Behatokiaren esanetan, baina bost barruti EIren kontrolpean daude oraindik.

Larunbatean, probintzia bereko hiri garrantzitsuenetan bigarrena ere berreskuratu zuen armadak, Mayadin. Handik abiatu eta Mreiyia hirira bitarteko herrietatik jihadistak kanporatzeko operazioa abiatu dute orain. Eufrates ibaiaren ertzean dauden zortzi herri berreskuratu dituzte jadanik.


Gaurko paseoan...

Ez da kasualitatea: bi herritarrek kexa bera bidali dute gaur, igandea, Uztarriara. Izarraizko Atea parkean ebakitako zuhaitz bat agertu da eserleku batean, eta gainera, hondakin ugari ikus zitezkeen parkean. Hala idatzi du Uztarriren erabiltzaileetako batek: "Goizean Izarraizko Atea parkean paseoan nenbilela ikusi dut ebakitako zuhaixka parkeko eserleku batean utzita. Zuhaitza hautsita egoteaz gain, zikinkeria pila bat zegoen parkean, eta plastikoak jasotzen aritu naiz". Beste erabiltzaileak, irudi berdinaz baliatuta, honako hau azaldu du: "Pena da herrian ditugun inguru ederrak ez zaintzea".


Beasaingo euskal presoak gerturatzeko eskaera egin dute

Pasa den osteguneko udalbatzak, EAJren eta EH Bilduren 15 botorekin eta PSE-EEren abstentzioarekin, «euskal preso beasaindarrak euren etxetik gertu dauden espetxeetara gerturatzeko eskaera eta aldarrikapena» egin zuen. Lierni Armendariz A Laman (Pontevedra, Galiza) dago preso 720 kilometrora; Mikel Azurmendi Valentzian (Herrialde Katalanak) 598 kilometrora eta Iban Apaolaza Granadan (Andaluzia, Espainia) 832 kilometrora. Hiru presoek seme-alabak dituzte. Mozioak dioenez, sakabanaketak «senideak eta haurrak etengabeko arriskuan jartzen ditu, egun osoan bidaiak prestatzen, astero milaka kilometro eginez eta sekulako dirutza xahutzen». Mozioak gaineratzen duenez, «politika honek inoiz zentzurik izan ez badu ere, azken urteetan bizi dugun giroan oraindik ere ulergaitzagoa egiten da». Mozioaren erabakiaren berri Presondegietako erakundera, Arartekoaren Haur eta Nerabeentzako bulegora eta Eusko Jaurlaritzako Bake eta Bizikidetza sailera bidaliko dute.


Goierritarra 214. zenbakia

Irudian klikatu zenbakia deskargatzeko

Goierritarra 214. zenbakia (2002/01/25)

Gai nagusiak:

Hamabostaldian nabarmen: 8. Antzerki garaia Ordizian eta Beasainen

Kate motzean: Iranzu Arrizabalaga

Idiazabalgo San Blas jaiak. Egitaraua

Nazario Telleria aita semeak, txistuaren doinua bihotz bihotzean. Idiazabal

Idiazabalgo gazte Asanblada. Idiazabal

Sanblasak ospatzeko prest. Idiazabal

Otsaila ekintzaz beterik dago. Zegama

San Blas eguna. Zerain

Lau Literatur sari lehiaketan. Ataun

Antzizar kiroldegian eskaintza berriak. Beasain

Eski irteera Luz Ardidenera. Zaldibia

Industria lurra saldu du udalak. Segura

Kirolean osasuntsu. Ordizia

Iaz baino gabiriar bat gutxiago erroldan. Gabiria

Santa Agedari abesteko ohiturari jarraituz. Ormaiztegi

Hiru lazkaotar Gipuzkoako pala txapeldun. Lazkao

Bola txapelketa. Mutiloa

Kirola: San Blas jaietan kirola ere protagonista

Fotozaharra: Idiazabalgo 1977ko kinta


Irakeko Gorenak baliogabetu egin du Hego Kurdistango erreferenduma

Auzitegiak Konstituzioaren kontrakotzat jo du irailaren 25ean egin zen erreferenduma, eta bertan behera utzi ditu haren ondorioak.

Irakeko estatua osatzen duten eskualdeen independentzia debekatzen duen Auzitegi Gorenaren epaia onartu zuen joan den astean Hego Kurdistango Gobernuak, era horretan Arbilen eta Bagdaden arteko elkarrizketak ahalbidetzeko asmoz. Hala ere, auzitegiek aurrera jarraitu dute prozedurarekin, eta irailaren 25eko erreferenduma eta haren ondorioak baliogabetzat jo dituzte, hura "Konstituzioaren kontrakoa" dela iritzita.

Hain zuzen ere, Arbilekin hitz egiten hasi eta jarritako zigor ekonomikoak bertan behera uzteko Bagdadek jarritako baldintzetako bat zen erreferendumaren emaitzak baliogabetzearena.

Erreferenduma auzitegietara eramaez gain, Irakeko Gobernuak armada ere kalera atera zuen, Kurdistango indar armatuak liskar iturri diren eremuetatik bidaltzeko, besteak beste, Kirkuketik.


Matxismoaren gaztetasuna ageri, Sestaon

Noemi Noeliaren hilketa salatu dute Sestaon. Herriko alkateak ohartarazi du biktimaren eta ustezko hiltzailearen adinak agerian uzten duela zer lan dagoen egiteko gazteen artean.

Noelia Noemiren hilketa salatu dute haren herrian, Sestaon (Bizkaia). Eguerdian eta iluntzean egindako elkarretaratze banarekin: udalak deitu zuen lehena; Ezkerraldeko eta Meatzaldeko Emakumeen Koordinakundeak bigarrena. 32 urte zituen biktimak. 33 haren bikotekideak, ustezko hiltzaileak. Josu Bergara alkateak bien gaztetasunari egin zion aipamen, eguerdian udaletxe aurreko plazan egindako hamabost minutuko elkarretaratze isilean. «Erakundeok gogoeta sakona egin behar dugu gizarte modura belaunaldi berriei transmititzen dizkiegun balioen inguruan». Egiteko lan asko dagoela iruditzen zaio.

Udaletik gazteei «errespetua, berdintasuna eta elkar zaintzea» irakatsi nahi dizkietela esan zuen. Sestaoko Begoñako Andra Mari-La Salle ikastetxeko nerabeek ere parte hartu zuten elkarretaratzean; hilketaz gogoeta egin zuten eskolan, eta eurek egindako pankarta eroan zuten: «Eraso sexistarik ez» irakur zitekeen, oihal zuri batean idatzita.

Ehunka herritarrek eta erakunde publiko guztietako ordezkariek babestu zuten hildakoaren sendia. Espainiako Gobernuak Berdintasunerako estatu idazkaria bidali zuen. Mario Garcesek uste du herenegun Espainiako Diputatuen Kongresuan onartutako Genero Indarkeriaren Aurkako Estatu Itunaren bost milioi euroko aurrekontuak «emakume gehiagorik ez hiltzeko bermea» izan behar duela. Emakundeko zuzendari Izaskun landaidak matxismoa egiturazko arazoa dela gogoratu zuen, eta hori aldatzeak gizarte osoaren eta erakunde guztien elkarlana eskatzen duela ohartarazi zuen. Bizkaiko Batzar Nagusiek minutu bateko isilunea egin zuten, osoko bilkura hasi aurretik.

Atxiloketa bat Getxon

Ostegun arratsaldean Ertzaintzak 46 urteko gizon bat atxilotu zuen Getxon (Bizkaia), genero indarkeria eta sexu eraso bat egitea egotzita. Izan ere, andre batek salaketa ipini zuen herriko ertzain etxean: asteazken gauean, bikotekideak eraso egin zion. Gurutzetako ospitalean artatu zuen, kolpeak zituelako. Atxilotua atzo igaro zen epailearen aurretik.


Etxeko maskoten oporlekua

Oscar Medinak txakur eta katuentzako Erreka Hotela ireki du Amasan, izen bereko baserriaren alboan; horrez gain, txakur hezitzailea da eta zerbitzu hori eskaintzen du, beste batzuen artean

Ingurune lasai batean, Amasako landagune zabalean eta izenak dioen bezala errekaren alboan dago kokatuta txakur eta katuen Erreka Hotela. Oscar Medina donostiarrak aspalditik buruan zerabilkien proiektua da honakoa. Bere aitona-amonen baserrira itzuli zen hain gustuko dituen animalien ongizatea eta heziketa eman nahi dituen txoko hau zabaltzera. Hain zuzen ere, orain bizileku duen Amasako Erreka baserriaren alboan, lehen ardientzako borda zegoen lekuan, kokatu du, izen bereko maskotentzako hotela.

Animaliak betidanik izan ditu gustuko eta txikitan Erreka baserrian bertan aitona-amonek zituzten ganadu eta animalia ezberdinekin jolasten ibiltzen zen; nahiz eta behin ere ez zitzaion burutik pasa horretan lan egitea. Afizio izatetik ofizio izaterako bidea duela bost urte inguru abiatu zuen Medinak: «Nire aitak txakur bat erosi zuen, eta gure txakurra hezteko ikastaro bat egin nuen. Orduan arra piztu zitzaidan eta liburuak irakurtzen eta ikastaroak egiten hasi nintzen». Azkenean, proiektu hau sortu duen arte.

Zerbitzu pertsonalizatua

Erreka Hotelak txakur eta katuentzako ostatu zerbitzua eskaintzeaz gain, beste hainbat zerbitzu ere eskaintzen ditu: txakur heziketa, paseoak, etxez etxe jaso eta uztea, bainuak, egunean zehar zaintzea...

Medinak ez zuen proiektu handi bat abiatu nahi hasieratik. Horregatik, bere hotelaren ezaugarri nagusietako bat animaliek jasotzen dute «tratu pertsonalizatua» da: «Pilaketarik eta masifikaziorik gabe». Guztira, hogeita lau txakurrentzat eta hamabi katurentzako lekua du. Horrek bertan dauden katuak eta txakurrak hobeto ezagutzen eta jarraipen hobea egiten laguntzen duela uste du, eta ez da inolako «arazorik» sortzen.

Hain zuzen ere, Medinak eskaintzen duen tratu pertsonalizatua azpimarratuko luke bere hotelaren ezaugarri nagusi bezala. Izan ere, berak bere hotela ireki aurretik «Gipuzkoako eta Bizkaiko hainbat hotel» bisitatu zituen, eta leku askotan ez bezala bakarkako tratu hori bilatzen dute Errekan: «Beren jabeekin etxean egongo balira bezala egotea nahi dugu hemen».

Gainera, Medinak dioen bezala askotan jabeek animaliak «euren seme-alabak balira bezala zaintzen dituzte», eta Erreka bezalako hoteletara eramaten dituztenean ere, horrela zaintzea nahi izaten dute.

Ostatua eta heziketa

Hotela animalia bakoitzari egokitutako hiru leku ezberdinetan banatuta dago. Batetik, txakur handientzako egokitutako boxak ditu, banakakoak edo partekatuak izan daitezke jabearen nahiaren arabera. Alboan, berdegune zabal bat du txakurrak kanpora atera eta korrika egiteko edo jolasteko aukera izan dezaten.

Beste gune batean txakur ertain eta txikientzako hamabi txabola dituzte, txakur bakoitzarentzako berea, eta hemen ere beste berdegune zabal bat dute aske ibiltzeko. Errekan aske uzten dituzten «guztietan» pertsonaren bat egoten da aurrean, ez dituzte bakarrik uzten. Hirugarren gunea, katuena da. Katuentzako bakarkako zortzi kaiola dituzte, bi pisutakoak eta jolasez osatuak, eta ezaugarri berdinetako beste bi etxola «bi edo hiru katu sartzen direnak», nagusiak bere katuak elkarrekin egotea nahi badu, horrela egon daitezen. Gainera, beraien txokoak hainbat leiho ditu «eguzkia eta haizea sar dadin, katuei asko gustatzen baitzaie». Halaber, Medinak dioenez Amasara gerturatzen diren katuen jabeek bereziki azpimarratzen diote, «katuentzako horrela egokitutako beste lekurik ez dagoela» Gipuzkoan, eta horren erakusle da abuztuan jada katu askorentzako lekua hartuta izatea hainbat jabek.

Horretaz gain, Medina duela bi urtetik txakur-hezitzaile ere bada, eta horregatik Errekan zerbitzu hori ere eskaintzen du. Orain arte «etxeetara» joan da txakurrak heztera, baina aurrera begira Errekan ikastaroak ematea du helburu. Kasu honetan ere badu bereizgarri bat. Eskaintzen duen zerbitzua orduka kobratu beharrean, txakurrak izan dezakeen arazoa konpontzeak prezio jakin bat izaten du, eta hori zuzendu arte egiten du lan txakur horrekin: «Izan hilabeteko lana edo sei hilabetekoa».

Pixkanaka eraikitako proiektua

Aipatu bezala, Erreka Medinaren aitona-amonen baserria zen eta duela urte batzuk «salgai» ere egon zen. Baserria hutsik zegoen, eta «ez zitzaion etekinik ateratzen». Horregatik, txakurrekin lanean hasi zenetik buruan izan duen proiektua izan da.

Hotelak aste eta erdi inguru darama martxan. Medinaren asmoa ekainaren hasierarako martxan egotea zen, baina ohiko kontuak direla eta irekiera atzeratu zaie. Bestalde, bidean aurkitutako arazoek ere ez diote bidea erraztu: «Zaila izan da. Ez dute batere laguntzarik ematen, eta inbertsio garrantzitsu bat egin behar izan dut».

Behin oztopoak gaindituta, eta jada lehen txakurrak ostatuan izan ondorengo esperientzia «oso ona» izaten ari dela dio Medinak. Bertaratzen den jendeari lekua «gustatzen» ari zaiola uste du. Horregatik, hemendik aurrera bere helburua bere lana eta ostatua «ezagutzera ematea» da.

Oraindik hotela zabaldu berria badu ere, bere zerbitzuak gehienbat «egun guztian lan egiten duten eta hortaz, euren txakurrak ateratzeko denborarik ez duten pertsonek» eta «oporretara edo norabait joan behar duten pertsonek» eskatzen dituzte.

Elikadura berezia

Oscar Medinak dioen bezala txakur bakoitzak bere ezaugarriak ditu, eta askotan kontuan izaten ez diren arren, txakurrek eta katuek elikadura arazoak ere izaten dituzte. Horregatik, Errekan Naku izeneko janari berezi bat ere eskaintzen dute, «elikadura arazoak dituztenentzat edo baita edozeinentzat ere». Deshidratatutako janaria da, naturala eta ur beroarekin nahastuta hartzen da: «Pertsonek ere jan dezakete janari hau».

Esaterako, datozen asteetan hotelean izango duen txakur batek «barazkiak eta arkumea besterik ezin ditu jan, gainerako guztiari alergia baitio»; bada horrelako txakurrentzako egokia izan daiteke janari hau, bai baitute barazkiekin bakarrik egindakoa den janaria esaterako. Hori ere hotelean dute salgai.

Etengabeko zaintza

Animalien behar guztiak asetzen saiatzen dira Errekan, eta aipatu bezala horretarako arlo ezberdinetan jartzen dute arreta: garraioa, egokitzapena, paseoak, heziketa, elikadura, garbiketa... Eta horiez gain, badute animaliak eduki ditzakeen arazo ezberdinengatik bakartzeko eta sendaketak egiteko gela bat ere.

Edonola ere, momentu oro animaliak etxean bezala sentiaraztea da Medinaren helburua, eta jabeak ere bere maskotak bertan lasai uztea. Horregatik, animaliekiko duen maitasuna bere egunerokotasunean islatzen du, eta azken hilabeteetan ordu gehien eskaintzen dizkion zeregina du Medinak. Gainera, bidelagun ditu alde batetik bestera jarraitzen duten Laika eta Mia txakurrak ere, eta guztiak Errekan daude nahi duenari ongietorria emateko prest.

Erreka Hotela

Telefonoak. edo .

Emaila. erreka.amasa@gmail.com

Web orria. www.errekahotelcaninofelino.com

Zerbitzuak. Ostatua, etxez etxe jaso eta uzteko zerbitzua, garbiketa, txakurren heziketa, paseoak...

Txakurrentzako: Bi gunetan banatuta daude: txakur handientzako sei box dituzte eta txakur ertain eta txikientzako banakako hamabi txabola eta bi txabola bikoitz. Gune berdea ondoan kanpoan ibiltzeko.

Katuentzako: Bakarkako zortzi kaiola eta bi kaiola bikoitz. Egunero ordubete kaiolatik kanpo egiten dute prestatutako gunean.


Saioa, gauean

Ohi bezala, gaur gauean izango da Biteriko aurreneko zine-saioa, gaueko 22:30etan; Call me by your name.


'Igo autobusera' saioa: 2020-05-19

Martitzeneko albiste nagusienak, eguraldi iragarpena, musika proposamenak eta agenda hitzorduak izan dituzte hizpide Arrasate Irratiaren gaurko ibilaldian.


Euskaraldia berritasunekin dator: ariguneak

Udala dagoeneko bada arigunea. Horrela hasi du Maria Serrano kultura zinegotziak Hondarribiko Euskaraldiaren aurkezpena. Duela bi urte hasi zen lehenengo Euskaraldia Euskal Herrian eta oraingoan berrikuntza nagusia ariguneak dira, hau da, euskaraz lasai aritzeko guneak. Herritarrek izena emateko epea atzo ireki zen azaroaren 19 arte. Berriro ere hamabost egunez belarriprest edo ahobizi izateko aukera dago azaroaren 20tik abenduaren 4ra. Udalaren orrialdean Euskaraldiaren atal berezia sortu dute eta bertan herrian arigune berri bat sortzeko atala dago.

Hondarribiko entitateekin harremanetan ibili dira Serrano eta Igor Enparan dinamizatzailea, aurten bereziki ariguneak sortu direla-eta. Helburua entitateek behin Euskaraldia amaitutakoan jokabide berdinarekin jarraitzea dela azaldu du dinamizatzaileak. Arigune izatera animatu dituzte tabernak, dendak eta entitate desberdinak eta esan dute jada herriko establezimendu askok eman dutela izena.

Udaleko Euskaraldiaren dinamizatzaileak argitu du, belarriprest eta ahobizi rolak ez daudela euskararen ezagutzarekin lotuta. Norberak hartzen duen konpromisoarekin baizik. Adibide baten bitartez azaldu du zeinentzat den belarriprest jarrera eta zeinentzat ahobizi: “Ni euskaldun zaharra naiz eta euskaraz hitz egiten badakit. Baina nik dauzkadan arrazoiengatik, ez dut lehen hitza euskaraz egitekoaren konpromisoa hartuko. Orduan, belarriprest izateko izena eman dezaket. “

Alderantziz gerta daitekeela ere gaineratu du: “Ni euskaraz ikasten ari naiz, ez naiz ongi moldatzen baina ohartu naiz oso erronka polita izan daitekeela Euskaraldiaren olatua aprobetxatzea, euskaraz gehiago praktikatzea eta beraz, ahobizi izatearen konpromisoa hartuko dut.”

Sareetan informazio guztia jaso daitekeela esanez eta Herri Batzordean parte hartzeko aukera dagoela gogoraraziz amaitu dute saioa.


Bake epailea izendatzeko deialdia zabaldu du Muxikako Udalak

Bake epaile zein ordezko karguak izendatzeko prozesua abiarazi du Muxikako Udalak. Bake epaile izan gura duten herritarrek otsailaren 2a baino lehen aurkeztu beharko dituzte euren hautagaitzak, Muxikako Kurtzero auzoan dagoen Zubietaerrota eraikineko udal-erregistroan.

Zuzenbide Lizentziaduna izatea beharrezkoa ez den arren, bake epaile izateko interesa duenak hainbat baldintza bete beharko ditu; besteak beste, adinez nagusia izan beharko du. Horrez gain, ezin izango du zeregin judizialak egikaritzeko ezgaitasun edo bateraezintasun arrazoirik izan. Era berean, ezin izango da ez alderdi politikoren bateko ezta sindikaturen bateko kide izan. Beraz, Botere Judizialaren uztailaren 1eko 1985/6 Lege Organikoak ezarritako eskakizunak betetzen dituzten eta bake epailearen kargua betetzeko zehazten diren salbuespenekin, eskabideak aurkeztu ahal izango dituzte interesatuek.

Eskabide orria beteta

Izena emoten duenak eskabide orria beteta eroan beharko du; www.muxikakoudala.com webgunean edota Zubietaerrotako udal-erregistroan eskuratu ahal izango du orri hori. Horrez gain, NAN kopia eta gidabaimenaren kopia be eroan beharko ditu interesatuak.


Telematikako erreminta kutxa, Eskola Politeknikoko ikasleen eskura

Txorierriko Eskola Politeknikoak eta Googlek akordio bat sinatu dute. Akordio horri esker, aurtengo ikasturtetik aurrera ikasle bakoitzak kontu pertsonalizatu bat izango du txorierri.com domeinuan. Kontu horrek “telematikako erreminta kutxa” bezala funtzionatuko du eta bertan honako hauek izango dituzte ikasleek: posta elektroniko pertsonalizatua, txata, Ofimatikako paketea on-line, web esparrua, agenda eta egutegia. Egitasmoak helburu bikoitza du: alde batetik, ikasle eta irakasleen arteko komunikazioa eta lankidetza indartzea; eta bestetik, ikasleen ikaste prozesua hobetzea. Horrezaz gainera, Google Apps Educational zerbitzuan bildutako erremintak ikasleen eskura jartzeko asmoa ere badago.


Baztan-Errekako XVIII. paxaka txapelketa bigarren jardunaldia jokatu dute

Laugarren jardunaldiko partida bat ere aitzindu eta jokatu dute

Baztan-Errekako paxaka txapelketaren hemezortzigarren edizioko bigarren jardunaldia jokatu dute aste hondar honetan Iruritako Aranabia pilotalekuan. Horretaz gain, laugarren jardunaldiko partida bat ere aitzindu eta jokatu dute. Kontuan hartu behar da datorren asteburuan ez dela jardunaldirik jokatuko, inauteriak direla eta.

Bigarren jardunaldia otsailaren 3an Iruritako Aranabian

Urrutia-Ripa-Itoiz, 9; Barberena-Prim-Salaburu, 2

Ballarena-Iñarrea-Etxandi, 9; Irigoien-Etxenike-Iñarrea, 8

Urtasun-Maia-Itoiz, 9; Apeztegia-Etxebeste-Santesteban, 7

Atsedena: Zelaieta-Saldias-Zelaieta

4. jardunaldikoa (aitzindua)

Barberena-Prim-Salaburu, 9; Apeztegia-Etxebeste-Santesteban, 6

Ilbeltzaren 27tik otsailaren 24ra jokatuko den ligan, zazpi hirukote lehiatuko dira multzo bakarrean, denak denen kontra. Martxoaren 3an finalerdiak jokatuko dituzte, ligako lehenbizikoa laugarrenaren kontra eta bigarrena hirugarrenaren kontra eta finala eta hirugarren posturako lehia martxoaren 10ean jokatuko dituzte. Zazpi hirukoteetatik bortz Baztangoak dira, gehien bat Iruritako pilotariek osatuak, bat Oizkoa eta bertzea Doneztebekoa.

SAILKAPENA


Bederatzi gai, gaurko ez-ohiko plenoan

Ez-ohiko plenoa deitu du Hernaniko Udalak gaurko. Arratsaldeko 19:00etan hasiko da, eta bederatzi gai landuko dituzte udal ordezkariek.

Bederatzi gai

Aurreko hileko akta onartu ondoren, beste zortzi gai izango dituzte hizpide gaurko bileran. Hasteko, otsaileko dekretuen berri ematea egingo da eta ondoren, Aurrekontua Gauzatzeko Arauaren aldaketa proposatuko da. Gero, bi gai izango dira hirigintzarekin lotura dutenak: hasierako onarpena emango zaio Arau Subsidiarioen testuaren berrikuspenari, eta horren inguruko Hirigintza Hitzarmenari. Eta bukatzeko beste lau gai jorratuko dituzte: Udalsarea 21, Jasangarritasunerako Udalerrien Euskal Sarrea izena duen akordioa berritzea, uztailaren 18a Mandela Eguna izendatzea, Acex programetan murrizteko ezezkoa, eta aniztasuna eta sexu identitate askearen aldeko adierazpena.

Hirigintza Batzordea ere bai

Horrez gain, gaur bilduko da baita ere Hirigintza Batzordea. Arratsaldeko 18:00etan izango da hori, eta zazpi puntu izango dituzte mahai gainean, tartean hainbat lizentzia eskaera eta plenoan landuko diren hirigintzari buruzko bi gaiak.


Eskulan eta mahai jolasen ostean, marrazki lehiaketa Olaberrian

Koronabirusaren itxialdian haurrentzat hainbat jarduera burutu dituzte Olaberrian. Azkena, marrazki lehiaketa antolatu dute. Bi adin-sailetan parte har daiteke, 4 urtetik 7ra bitartekoek batean, eta 8tik 12rakoek beste batean.Edozein gaiz eta teknikarekin margotu liteke marrazkia. A4 orriaren neurrian izan behar du, baldintza bakarra. Lanak emateko epea maiatzaren 22ra arte da.Sariak izendatuko dituzte, maila bakoitzean. Lanak posta elektroniko bidez (kultura@olaberria.eus) edo WhatsApp mezularitza bidez (681 175 113) bidali behar dira, haurraren izen-abizenak, adina eta telefono zenbakia jarrita.Mahai-jolasa herriari buruzKonfinamendu garaian, lehenago beste bi jarduera egin dituzte, haurrentzat bideratutakoak. Batetik, 11 urtera arteko haurrek eskulanak lantzeko deialdia izan zuten. Gidaliburu bat eta beharrezko materiala banatu zizkien udalak, etxeetara.Bestetik, 12 urtetik 17ra bitartekoek Olaberriari buruzko mahai jolas bat jaso zuten etxean. Herriari dagozkion galderak ditu jokoak, bertako datuak, kultura, kirola, ekoizleak, turismoa, historia eta geografia jolastuz gehiago barnera dezaten.


Osasunak garaipen handia lortu du, markagailuari buelta emanda (3-2)

Andaluziarrak 0-2 aurreratu dira lehen zatian, baina Osasunak hiru gol egin ditu bigarrenean, eta hiru puntuak eskuratu ditu.

Osasunak garaipen handia lortu du Taxoaren, Betis mendean hartuta (3-2). Lehen zatian 0-2 aurreratu dira andaluziarrak, baina talde gorritxoak markagailuari buelta eman dio, hirugarren zatian hiru gol sartuta. Azkena Manu Onwuk egin du, amaierarako hiru minuturen faltan.

Betisek erosotasunez jokatu du lehen zatian, eta Ruben Castrok markagailua estreinatu du 13.ean, eta bigarrenaren pasea eman du 33.ean. Bigarrena Rennellak sartu du, Santamaria dagoeneko gaindituta zegoenean.48. minutuan 1-2koa sartu du Nekoumanek, Ninoren pasea baliatuta, eta 60.ean partida berdindu du Miguel Flañok, buruz.Horrek min egin dio Betisi, eta ez da suspertzeko gai izan. Amaierarako hiru minuturen faltan lortu du Jan Urbanen taldeak garaipenaren gola. Korner batean, Adanek ez du ukabilez ondo aldaratu, eta Manu Ownuk 3-2ko egin du.

Fitxa teknikoa:

3 - Osasuna: Santamaria; Echaide, David Garcia, Miguel Flaño, Cadamuro; De las Cuevas (Onwu, 85'), Nekounam, Loe, Kenan Kodro (Roberto Torres, 75'); Nino eta Ansarifard (Sisinio, 46').

2 - Betis: Adan; Molinero, Bruno, Jordi Figueras, Alex Martinez; Kadir, Matilla (Pacheco, 81'), Lolo Reyes (N'Diaye, 67'), Dani Ceballos; Rennella (Chuli, 67') eta Ruben Castro.

Golak:

0-1, 13': Ruben Castro.

0-2, 33': Rennella.

1-2, 48': Nekounam.

2-2, 60': Miguel Flaño.

3-2, 87': Manu Onwu.

AURRERAPENA


Baskonia-Real Madril partida ikusteko irteera antolatu dute Seguran

Urtarrilaren 3an Segurako Gaztelekutik Baskonia-Real Madril saskibaloi partida ikusteko irteera antolatu dute. Gasteizko Buesa Arena estadioan jokatuko dute arratsaldeko 18:00etan, eta autobusez joango dira Seguratik. Gaur da izena emateko azken eguna. Gaztelekuan bertan eman daiteke, eta prezioa 15 eurokoa da. Jakinarazi dutenez, autobusean lekua gelditzen bada gainerako herritarrei gonbita luzatuko die.


Delituek preskribitu dutela ebatzi eta bertan behera utzi dute ÑOtano auzia’

NAFARROAKO AUZITEGIA. Ikerketa abiatu zenetik epaiketa hasi arte bost urtetik gora igaro direla argudiatu du epaileak. AKUSATUAK. Eroskeria delitua leporatzen zitzaien Gabriel Urralbururi eta Antonio Aragoni, eta pozik irten dira auzitegitik. HERRI AKUSAZIOA. Auzitegi Gorenean helegitea aurkeztuko du, eta Justizia denentzat ez dela berdina salatu du.


Langabezia tasa %9tik beherakoa da Euskal Herrian, hamar urteren ostean

Zazpi lurraldeetan, 123.700 langabe zenbatu ditu Gaindegiak bigarren hiruhilekoan, eta langabezia tasa %8,3 da. EBn, bakarrik bost herrialdek dute Euskal Herriak baino langabezia tasa handiagoa.


Euskera hauspotzen

Pozarren gagoz Derion ahora egitasmoak lortu dauan arrakasteagaz! Euskaldunon %20k hartu dogu parte! Ia 400 lagun aktibatu gara, euskera erabiltzeko konpromisoa hartuz.

Eta horregaz baieztatu egin dogu, konpromiso pertsonalak hartuta, askoz be presenteago egon leikeala euskerea gure kaleetan eta, gainera, helburu hori ez dala inondik inora be ezinezkoa.

Ikusi baino ez dago, aktibatu garen lau egunotan zenbat bizipen positibo euki doguzan. Konturatu gara, pentsetan gendun baino sano aukera gehiago deukoguzala geure inguruan euskeraz egiteko eta Derio emoten dauena baino euskaldunagoa dala, gura izanez gero behintzat.

Gerizpetan dagoen errealidade hori eguzkitara atara behar dogu. 2018an Euskaraldia jatorku horretarako. Euskal Herrirako erronka barri bat. Hori be lortuko dogu, ez deukot zalantzarik! Baina egitasmo honeek hasikera baino ez dira. Hor lortutakoak aurrerantzean be erabiltea da kontua, pausoka-pausoka bidea eginez.

Eta ez ahiztu, Euskerak 365 egun deukozala! Halandaze, Euskaraldira itxaron barik, hasi gaitezan gaur bertan geure burua aktibetan! Astindu mihinak euskeraz!


Oiana Ortiz, Euskadiko txapeldunorde eta Gipuzkoako txapeldun

Tolosa CF Atletismo taldeko korrikalaria bigarren euskalduna izan da Azkoitia-Azpeitia maratoi erdian; lehen gipuzkoarra izanik, bera da Gipuzkoako txapeldun berria.

Mende laurdena bete du Azkoitia-Azpeitia probak, eta eguraldi petrala izan arren, 1.217 gizon-emakumek parte hartu dute 21 kilometroko lasterketan.

Mark Kiptoo keniarra izan da garaile, 01:01:03 eginda -2013an ere berak irabazi zuen proba-. Gainera, Master 40 mailako munduko marka ondu du Kiptook, gaur arteko 01:01:09 denbora hobetuta. Bigarren Stephen Omiso keniarra (01:01:11) izan da, eta hirugarren Samuel Kiplimo keniarra (01:01:23) sailkatu da.

Emakumeetan helmugaratzen aurrena Hawi Megersa etiopiarra izan da, 01:10:24 denborarekin. Bigarren Leonidah Jemwetich keniarra sailkatu da (01:10:42), eta hirugarren Azucena Diaz madrildarra (01:13:51).

Gipuzkoako eta Euskadiko txapelketa ere jokatu da. Emakumeetan Maria Zorroza gernikarra izan da lehen euskalduna, eta Oiana Ortiz tolosarra izan da bigarren, 01:25:39 eginda. Gipuzkoako txapela, beraz, Ortizentzat. Gizonezkoen bi txapelak Ander Sagarzazu donostiarrak eskuratu ditu.

[Argazki bilduma, Urola Kostako Hitzaren webgunean]

10 korrikalari Valentzian

Bestalde, Tolosa Atletismo taldeko 10 korrikalarik Valentziako maratoi erdian hartu dute parte: Ander Etxeberria, Iker Manso, Andoni Saldias, Ibon Gonzalez, Joseba Jauregi, Unai Hernandez, Javi Rodriguez, Josu Diez, Raul Viejo eta Enrique Piedra izan dira.


«Hauteskunde kanpainan ere egin zen saio bat prozesua bideragarri egiteko»

«Arnaldo Otegiren atxiloketak adierazten du akordioari bizkar eman eta ezker abertzaleari berriz ere eraso nahi diotela» «PSN eta NaBairen artekoa ez da benetako aldaketa politikoa. UPN botatzeko balio du, baina hori gobernu txandakatzea da»


"Garzon protokoloa" ezarri diete atxilotuei

Tratu txarrak eta tortura ekiditeko protokolo berezia atzoko atxilotuei ezar diezaien agindu dio Guardia Zibilari Baltasar Garzonek, Vasco Press agentziak Torturaren Aldeko Taldearen iturriak aipatuz zabaldu duenaren arabera. Espainiako Auzitegi Nazionaleko Instrukziorako 5. Aretoko epaileak berak 2006ko abenduaren 13an asmatu zuen protokoloak hainbat neurri biltzen ditu: atxilotuak uneoro bideozaintzaren pean izango direla; senideek atxilotuen egoeraren berri izango dutela; eta egunero konfiantzako medikuaren bisita jasoko dutela. Aldiz, protokoloak ez du inkomunikazio egoera altxatzen, Nazio Batuen Erakundearen, Nazioarteko Amnistiaren eta beste talde askoren arabera tortura ez dela egongo ziurta dezakeen neurri bakarra. TATen arabera, senideek izendatutako medikuak Madrilen daude eta Auzitegi Nazionalean identifikatu ondoren bisitak egiteko zain daude. Bisitak bertako forentse batekin batera egin behar izango dute.


Plenoa Urnietako udaletxean

160315. Plenoa Urnietako udaletxean.


Salaketa

Egin klik guztia irakurtzeko


Izarraitz, zerutik

Ez ohiko ikuspegi batetik, dronea erabiliz, Izarraitzeko mendilerroa grabatu du Ainara Garcia argazkilariak, eta Interneten jarri du ikusgai. Konfinatuta egon den bitartean, paisaia horrekin amestu du gehien, eta aitzakia hori baliatu du bertara joan eta dronearekin irudiak hartzeko.

Plazaratu berri duen bideoarekin duela hamar urte hasitako proiektu bati heldu dio berriro. Euskal Herriko hainbat txokotako irudiekin osatutako proiektua da, eta horren inguruko azalpenak eman ditu Garciak: "Euskal Herrian paisaia politak ditugu emateko eta hartzeko, eta bereziki, Izarraitz mendikatea. Egunero ikusten dudan mendiakatea da, esnatzean leihotik begiratzen dudanean. Eta horren falta izan da gehien sumatu dudana konfinamenduaren azken aste hauetan. Beraz, ez zitzaidan Youtubeko itzulerarako bideo hau baino hoberik bururatzen. Honekin, argazkilari bezala, nire hastapenetako proiektu batera itzuli naiz: duela hamar urte inguru, Euskal Herriko paisaia politenen argazkiak egin nituen, gero erakusketa batean erakusteko. Eta uda honetan, egoera ikusita, askok etxetik gertu turismoa egitea aukeratuko dugunez, proiektu hura berreskuratu dut, baina oraingoan, formatu berri honetan".


Dignidad y Justiciak ez du Segi auziko absoluzioa errekurrituko

Biktimen elkarteak azaldu duenez, errekurtsoa galduz gero 120.000 euro inguru ordaindu beharko lituzke, eta ezin dio kopuru hori ordaintzeari aurre egin.

Dignidad y Justicia biktimen elkarteak ez du Segiko kide izatea egotzi zieten 40 gazteen absoluzioa errekurrituko, galduz gero ordaindu beharreko diruari ezin diolako aurre egin. Gutxi gorabehera, 120.000 euro ordaindu beharko lituzke.

Auzitegi Nazionaleko Fiskaltzak ere uko egin dio errekurtsoa jartzeari, horretarako tarterik ez dagoela argudiatuta. Hala ere, fiskaltzako iturri batzuk ez daude erabaki horrekin guztiz ados.

Dignidad y Justiziak ohar baten bidez azaldu duenez, Auzitegi Gorenean errekurtsoa jartzeagatik 3.000 euro ordaindu beharko lituzke akusatu bakoitzagatik, eta errekurtsoa atzera botaz gero, 120.000 euro inguru ordaindu beharko lituzke. Elkarteak onartu duenez, ezin dio "inola ere" ordainketa horri aurre egin.

Absoluzio "ulertezina"

Dignidad y Justiciaren iritziz, absoluzioa "ulertezina" da, eta, erabaki horrekin, Auzitegi Nazionalak Poliziak egindako lana ezerezean utzi du, akusatuen argudioak ontzat emanda.

Gauzak horrela, auzitegiak frogak nola aztertu dituen kritikatu du, eta Gorenak ezin duenez gai horren inguruan erabakirik hartu, errekurtsorik ez aurkezteko erabakia hartu dutela adierazi dute.


Aintzina taldearen emanaldia igandean

Aintzina taldeak Suitian diska berria aurkeztuko du igandean, goizeko 11:30etan, Donostiako Kubo-Kutxa aretoan. Sarrera doan dela jakinarazi dute baina aldez aurretik eskatu behar dela. Horretarako 943 01 24 00 telefonora deitu edo www.kubo.kutxa.net helbidera idatzi behar da.


Pilarika bestetako egitaraua ekitaldiz gainezka dator Gartzainen

Egun handian Los Tajudos del Norte mariatxien emanaldia, tortilla patata lehiaketa eta herri afaria izanen dute

Pilarikako bestetako egitaraua prest dute aurten ere Gartzainen. Lau egunez (asteartean hasi eta larunbatean akitu, ortzegunean atseden hartuta), ekitaldi ugari izanen dituzte, haur, gazte nahiz helduek ederki pasatzeko modukoak.

ASTEARTEA, URRIAK 11

BEZPERA

• 16:00etan txupinazoa eta ezkil jotzea.

• 16:30ean mus zimizte.

• 21:30ean Baztan Zopak trinketean.

• Ondotik dantzaldia Oharkabe taldearen eskutik.

• 06:30ean zinger jatea.

ASTEAZKENA, URRIAK 12

PILARIKA EGUNE

• 10:00etan dianak eta argi soinuek herriko musikariekin.

• 12:00etan Meza Nagusia Aixteiko ermitan. Ondotik luntxa.

• 18:30ean Los Tajudos del Norte mariatxien emanaldia.

• 20:00etan tortila patata lehiaketa.

• 21:30ean herri afaria frontoian.

ORTZIRALA, URRIAK 14

HAUR ETA GAZTE EGUNA

• 10:00etan dianak eta argi soinuak herriko musikarien eskutik.

• 11:00etan haurren jokoak.

• 14:00etan haur eta gazteen bazkaria.

• 16:00etanhaurrentzat puzgarriak eta kart-ak.

• 17:00etan hurbiltzen direnentzako merendua eta txokolatada.

• 18:00etan gazteen arteko futbito lehiaketa.

• Ondotik dantzaldia Salaberriren eskutik.

• 21:30ean herri afaria.

• 00:00etan gaupasa Salaberri akordeoilariarekin.

LARUNBATA, URRIAK 15

HERRITARREN EGUNA

• 10:30ean hasita dianak eta argi soinuak izanen dira herriko musikarien eskutik.

• 11:00etan herri kirolak.

• 14:00etan zikiro jatea.

• Ondotik mus txapelketako sari banaketa eginen dute eta segidan dantzaldia Salaberri akordeoilariarekin.

• 21:30ean luntxa. Ondotik, Dj Teklasekin gaupasa izanen da eta besten akabaila.


Zubiri estelarrean gaur, Zeberio IIrekin

Galarretako estelarrean ariko da gaur Aritz Zubiri goizuetarra, Zeberio IIrekin, Ansa II eta Ionen kontra. Arratsaldeko 16:00etan hasita, hirugarren partidua izanen da. Ostegunean ere, estelarrean izan zen Zubiri, baina ezin izan zuen garaipena lortu. Matxin III lagun, 36-40 galdu zuen, Ansa II eta Endikaren kontra.


Bisitarientzat itxita segitzen du Leurtzako natur guneak

Joan den asteburuko eta aste honetako eguraldi ona dela-eta, inguruko bisitari aunitzek ezin izan diote tentazioari eutsi eta Leurtzako aisialdi eremura hurbildu dira, paseatzera, lasai egotera eta bada bainatzera ausartu denik ere. Hala ere, Urrozko eta Beintza-Labaiengo udaletatik azpimarratu nahi izan dute oraindik ez dagoela kanpoko herrietatik datorren jendearentzat bertaratzea baimendua. Foruzaingoa eta Guardia zibila neurri hau betetzen dela ziurtatzeko egunero igotzen dira urtegira, beraz, kontuz ibiltzeko abisua luzatu dute.


'Mercero'

Zuzendari zendu berriaren 'La Cabina' artelan hutsa dela uste du komisarioak

Antonio Mercero zendu berri den Lasarte-Oriako zuzendariari buruz aritu da gaur Itxaso Mendiluze arte komisarioa. Haren lanen artean, 1972. urtean egindako La cabina film laburra goratu du eta elementu gutxirekin egindako artelantzat jo.

Lasarte-Oriako Udalak Mercerori buruzko museo birtula martxan jartzeko asmoa iragarri du.


Oporretan euskara ikastera, familia euskaldunetara

UDaran euskera ikasi, hobetu ala euskalki jakin bat sakondu nahi duten ikasleek aukera izango dute hilabete bat edo bi familia euskaldunekin pasatzeko. Ekimen hau Bilboko Ulibarri euskaltegiak eta Donostiako Urrats euskaltegiak jarri dute martxan, HABEk sustatuta.

18 urtetik gorako ikasleak

Programa honetan izena eman dezakete 18 urtetik gorako ikasleek. 8garren urratsa ere gaindituta izan behar dute, edo honen baliokideren bat. Interesatutako ikasleek izena emateko aukera maiatzaren 2tik 31ra izango dute. Izen emateak 300 euro balio du. Informazio gehiago: 94-4162472 (Saioa).

Familia euskaldunak

Ikasleak hartu nahi dituzten familiek honako baldintzak bete behar dituzte, besteak beste: bizilagunen %70 euskalduna duten udalerri edo auzo batean bizitzea, logela bat libre izatea ikaslearentzat, egonaldian familian 3 kide izatea gutxienez eta komunikazio hizkuntza euskera izatea. Izena emateko epea apirilaren 25era artekoa izango da familientzat. Familiek 600 euro jasoko dituzte hilabeteko egonaldiagatik. Informazio gehiago: 943 474447 (Olga).


Atxilotuen behin-behineko zerrenda

GIPUZKOA =B

Itsaso Garmendia , Zaldibian. Espainiako Poliziak.

Bittor Garzia , Zaldibian. Espainiako Poliziak. Portugaletekoa da.

Miren Etxebeste , Errenterian. Espainiako Poliziak.

Karmele Etxebeste , Errenterian. Espainiako Poliziak.

Arantza Etxebeeste , Errenterian. Espainiako Poliziak.

Aitziber Ezkerra , Donostian. Espainiako Poliziak. Azkoitiarra da.

Alberto Gonzalez Etxeberria , Donostian. Espainiako Poliziak.

Naiara Landaberea . Espainiako Poliziak.

Eneko Sorzabal . Espainiako Poliziak.

Nagore Lopez de Luzuriaga , Donostian. Espainiako Poliziak. Donostiatik Gasteizera eraman dute miaketa batzuk egiteko.

NAFARROA

Ramon Lopez , 30 urtekoa, Altsasun. Espainiako Poliziak. Altsasuko PSNko zinegotzi baten semea da.

Jordi Purti , 25 urtekoa, Iruñean. Espainiako Poliziak. Izatez bilbotarra da, baina Iruñean bizi da.

Eneko Arevalo , 24 urtekoa, Iruñean. Espainiako Poliziak.

Joseba Compains , 22 urtekoa, Iruñean. Espainiako Poliziak. Enekoren neba hirukia da.

Eneko Compains , 22 urtekoa, Iruñean. Espainiako Poliziak. Josebaren neba hirukia da.

Ekain Gerra Solaguren , 23 urtekoa, Barañainen. Espainiako Poliziak.

Garikoitz Mendioroz Lazarraga , 26 urtekoa, Antsoainen. Espainiako Poliziak.

Saioa Azpilikueta , 19 urtekoa, Iruñean. Espainiako Poliziak.

Angel Elcid , 21 urtekoa, Iruñean. Espainiako Poliziak.

BIZKAIA

Galder Bilbao , Algortan. Espainiako Poliziak.

Iker Casanova Bilbon, Espainiako Poliziak.

Arantza Martin , Bilbon, Espainiako Poliziak.

Xabier Gil Rosado, Bilbon. Espainiako Poliziak.

Haizea Perez , 19 urtekoa, Bilbon. Espainiako Poliziak. Iruñekoa da, eta atxilotu ostean hara eraman dute.

Iugatz Baniobeitia , Durangon. Espainiako Poliziak.

Gorka Iriarte Saez , Bilbon. Espainiako Poliziak. Gasteizera eraman dute han miaketa batzuk egiteko.

ARABA

Agustin Gorbea , Murgian. Espainiako Poliziak.

LAPURDI

Malvina Rekalde, Uztaritzen. DNAT eta Bordeleko Polizia Judizialak.

Maika Arizaga , Baionan. DNAT eta Bordeleko Polizia Judizialak.

Emilie Martin, Baionan. DNAT eta Bordeleko Polizia Judizialak.

NAFARROA BEHEREA

Ihintza Oxandabaratz . DNAT eta Bordeleko Polizia Judizialak.

BORDELE

Eneko Gorri , DNAT eta Bordeleko Polizia Judizialak.

ZARAGOZA

Egoi Martioda , La Almunia de Doña Godinan. Gasteiztarra da, eta hara eraman dute miaketa batzuk egiteko.


Kilometroak urte osokoa izango da 2020tik aurrera

Bi urteko gogoeta egin dute Gipuzkoako ikastolen jaiari buruz. Urriko jai nagusiari eutsi egingo diote, baina aldaketak eginda. Eskualdez eskualdeko ekitaldiak ere egingo dituzte.

Kilometroak jaiaren etorkizunari buruzko gogoeta egin dute azken bi urteetan Gipuzkoako ikastolek. Azken urteetako norabidea aztertu dute, eta aldaketa batzuk proposatu. Zumarragan aurkeztu dute proposamena, han izango baita aurten Kilometroak. Aldaketa bera, hala ere, 2020an jarriko dute abian.

Gogoeta prozesu horretan ohartarazi dute Kilometroak antolatzea “zama handia” izan ohi dela urte horretan ardura duen ikastolarentzat, eta jaiak “Gipuzkoako ikastola guztien ardura” izan beharko lukeela. Horregatik, bi aldaketa nabarmen: batetik, urriko jai nagusiaz aparte, eskualdez eskualdeko ekitaldi txikiagoak egingo dituzte urtean zehar; bestetik, ikastolen “kultur harrobia” plazaratzeko izango da Kilometroak. Pisua eman diote “autoekoizpena” lantzeari, eta kontsumo ereduaz ere ohartarazi dute. “Doikuntzak” egin beharra aipatu du Nekane Artola Kilometroak kultur elkarteko arduradunak. Jaialdia “ikastola eredura” moldatu nahi dute.

Gaztetxoen droga kontsumoaz badute kezka Kilometroetan, eta, hori saihesteko hasitako bidean, haiei bideratutako parte hartze ekintza gehiago jarriko dituzte; euskararen erabilera igo beharraz ere aritu dira.

Oraingoz Gipuzkoako ikastolen jaiari buruzko gogoeta plazaratu dute, baina aurreratu dute gainerako herrialdeetan ere ari direla egoera aztertzen.


Artxeluak taldeak kantaldia eskainiko du Ibarrungo bestetan

Xerri jatearekin hasiko dira bestak

Ibarrungo bestak ate joka ditugu buruilaren 24tik 27rat ospatuko baitira. Ohiturari jarraikiz, xerri ttiki jatearekin hasiko dira Mikeliak ortziral arratsean Inharrea baserrian. Gero, asteburuan, animazio andana izanen da: ibilaldia oinez Ibarrun auzoan barna, pala norgehiagoka, kontzertuak Ze Esatek eta Smackwar taldeekin, trikitixa erakustaldiak Zaldibiako musikariekin, eta kantaldia Artxeluak multxoarekin. Ahots hutsez edo gitarraren laguntzarekin, Michel Labeguerie, Guk edo Eltzegor taldeen kantuak eskaintzen dituzte gazte hauek. Senpereko besten kari gaitzeko giroa piztu zuten uztailean eta aldi huntan ere ez da dudarik belarriak goxatzen ahalko direla. Ongi alegeratuko dute lehen Senpereko bihotza izan zen auzoa. Duela mende batzuk, herrigunea Ibarrunen zen eta noizbait oraingo Karrika Nagusirat eraman zen Gaztelua eta Akerretako errota ondorat.


Oier Gomez preso ohi gasteiztarra hil da

2017ko apirilean aske utzi zuten, gaixotasun larri baten ondorioz; 2013an diagnostikatu zioten gaixotasuna.

Oier Gomez Mielgo preso politiko ohi gasteiztarra gaur zendu da Baionan. Gaixotasun larri eta sendaezina zuela eta, 2017ko apirilaren 27an askatu zuten, bere kondena eta bere aurka ezarritako euroaginduak etetea onartu ondoren. Geroztik, Baionan bizi izan da eta tratamendua jaso izan du bertako ospitalean.


Ipar Euskal Herriko erakunde publiko bakarraren korapiloak

Oraindik ez da egina Ipar Euskal Herriko herriarteko lankidetza erakunde publiko bakarraren egituraketa instituzionala. Bi ahots kritiko dira Veunac eta Lasserre. Lerro artean, gaiaren korapiloak eta, aldi berean, joko politikoak hauteman daitezke.

JEAN-JACQUES LASSERRE. Departamenduko burua«Auzapez andana bat dudan da»

Jean-Jacques Lasserre zentrista (Modem) berriki arte Hautetsien Kontseiluko buru zen. Buru zela eskatu zieten herriarteko lankidetzako erakunde publiko bakarraren ikerketa lurralde elkargoaren aukera ikertu zuten berei. Arte horretan, Hautetsien Kontseiluko buruzagitza utzi du, eta Departamenduko buru hautatu dute. Hautetsien Kontseiluak egitura bakarraren ikerketa barnatzea bozkatu zuela joan den astean, Lasserrek (1947, Bidaxune) ez zuen bozketan parte hartu nahi izan. Juristek egin lanaren konklusioak ez zaizkio onargarriak: «gobernatzeko formula, aurkeztu soluzioak, ez dira seriosak Euskal Herriarentzat». Behin eta berriz errepikatu du prefetak bilatzen duena «Euskal Herria engainatzea» dela.

Lurralde elkargotik gehien hurbiltzen den egitura hirialde elkargoa dela argitzen du ikerketak; zu lurralde elkargoaren alde izanki, orain zergatik ukatzen duzu hirialde elkargoa?

Horrek dakar nahasmena. Horretan dira jendeak nahasten. Ez da lurralde elkargotik hurbil. Lurralde elkargoak anitzez botere gehiago du zerga sistema eta eskumenen aldetik. Ez da egia erratea hirialde elkargoan eskumenak automatikoki bilduko direla.

Eskumen eta zerga sistema aldetik aukera gutxien dituen egituraketa ikertzea eskatu dute lau auzapezek, eta horrekin ados agertu zara; baina Hautetsien Kontseiluko buru zinelarik baztertu ziren aukera horiek.

Aukera federala aipatua izan zen, baina ez zen ikertu.

Zergatik ez zenuten ikerrarazi?

Eskatu nuen, baina gehiengoak erabaki zuen formula hori baztertzea. Ez da behin ere erabat baztertua izan, haatik. Formula konplexuena ikertzea erabaki zen. Formula hau biziki errazki abian jarri daiteke.

Frantziako lurralde antolaketaren lege bozketan, zergatik ez zenuen Ipar Euskal Herriari zuzendu lege proposamen zehatzik egin senatari gisa?

Adituek ez nautelako elikatu. Kontu konplexuak dira. Eta nik, Modem alderdiko senatari gisa ,ez neukan parlamentari sozialistek daukaten bezainbat indar. Garaian, ez zen eskuina gehiengoan.

Herriarteko egitura eta departamenduaren artean lehia sortu daitekeela pentsatzen duzu?

Hori erratea erridikulua da. Ez du deus ikustekorik. Departamenduak bere eskumenak atxiki ditzan borrokatzen ari naiz. Eta atxikiko ditu. Ez da konkurrentziarik. Departamenduak sozial arloko eskumenak ditu. Herriarteko egiturak ez. Ez du nehoiz lortuko departamenduak daukan zerga sistema.

Zer da zure iduriko egituraketa egokiena?

Araua da, niretzat, aitzinamendu bakoitza adostasunezkoa eta partekatua izatea, eraikia. Eta, beraz, baliteke elkarte egitura batetatik sindikatu integratuaren estatutu batetara iragatea izatea egokiena, egiazko eskumen batzuekin. Kasu honetan, badakit denak ados liratekeela. Aldiz, hor, indarrez pasarazi nahi den proiektu batean gaude. Auzapez andana bat dudan da.

Dudan diren horiei erakutsi nahi diezu beste bide bat posible dela?

Eta zergatik ez? Eta zergatik krimen bat litzateke horren aipatzea? Zertan litzateke anbizio eskasa? Aitzinatzeko aukera ematen duena da anbizio ona.

MICHEL VEUNAC. Miarritzeko auzapeza

«Beroaldi batean idatzi agiria izan da»

Michel Veunacek (1946, N'Kongsamba, Kamerun), Miarritzeko auzapezak (zentrista, Modem), «aspalditik» errepikatzen du behin eta berriz «Euskal instituzio baten alde» dela. Hautetsien Kontseiluak egitura bakarraren ikerketa barnatzearen alde egin bozketa gaitzetsi du agiri batean Veunacek, Angelu, Bokale eta Bidarteko auzapezekin.

Zer eskatzen duzu zehazki?

Ikerketa sakondu behar dela. Zein baldintzetan? Nork? Nola?

Baina ikerketa barnatzea, hori du bozkatu hain zuzen Hautetsien Kontseiluak.

Deus ez da zehaztua erabiliko den metodoaz, ez eta epeez. Galdera horien pausatzeko eskubidea daukat, sakrilegio egile bezala erakutsia izan gabe, batzuek egin duten bezala. Euskal entitatea oztopatu nahi duen norbait gisa aurkeztua izan gabe. Aski lan egina dut horren alde. Orain ez dut nehorengandik leziorik jasotzerik. Biziki kexu naiz.

Noren aurka zara kexu?

Lurralde osoak daukan gogoeta zapuztu nahi duten lau auzapez garela diotenen aurka. Batera-k galdetzen du ea Euskal Herriari bizkarra eman nahi diodan. Badu hogei urte Euskal Herriaren alde ari naizela. Ez dute horren errateko eskubiderik, kasu egin behar dela dioten batzuez.

Hor diozuna baino anitzez gordinagoa da bidali duzuen agiria; erakunde publiko bakarra «munstro instituzionaltzat» daukazue, «gobernaezina»...

Beroaldi batean idatzi agiri bat izan da agian, bai. Hautetsien Kontseiluaren bilkuraren ondotik idatzi zen. Nihaur ez nengoen, familia arazo batzuengatik. Tentsio une batzuk izan ziren, dirudienez. Orain, nik diodana da guztiak berriz elkarrizketara itzuli behar dugula. Hau guztia lasaitu behar da. Ez gara ari itsasalde eta barnealdeko auzapezen artean zatiketa sortu nahian. Auzapezen Biltzarreko presidenteordea naiz. Baina badugu eztabaidatzeko eskubidea. Eztabaida dezagun. Errepikatzen dut: euskal instituzio baten alde naiz, Euskal Herri mailako kolektibitate baten alde. Baina, hartuko dugun bideko sasiak aitzinagotik garbitu nahi ditut, emaitza positibo iristeko.

Gauzak dauden bezala, larrazkenean zure iritzia eskatuko dizutelarik auzapez gisa, egitura bakarraren proposamena ukatuko ote duzu?

Ez, batere! Sinpleki, jakin nahi nuke horrek zer erran nahi duen.

Bilkura bat eskatua duzue Hautetsien Kontseiluko burua eta zuen Hiri Elkargoko buru den Etxegaraiekin, zertan da hori?

Hiri Elkargoaren barruan gaude bost auzapezak, elkar ikusten dugu erregularki. Gai hau aipatuko dugu, eta solastatzeko elementuak aurkituko ditugu aitzinatu ahal izateko. Bizi politikoan beti gertatzen dira giro berotzeak.

Herriko etxeko zure lantaldean abertzaleak daude; gai hau aipatu ote duzue elkarrekin?

Ez zehazki. Egunero ikusten ditut hiriari lotu gaiak aipatzeko. Beste gai batzuk aipatu ditugu, ez hau.


Artista parearen lanak ardotegira egokituak

Aran Santamariak eta Ander Ormazurik Zarauzko Lukas ardotegia konpartitu dute euren lanez. Bakoitzak bereak, espazioa banatuta.

Aran Santamariak eta Ander Ormazurik Zarauzko Lukas ardotegia konpartitu dute euren lanez. Bakoitzak bereak, espazioa banatuta.

Aitziber Alonsoren ilustrazioa


Ekitaldi berezia egingo da otsailaren 17an aramaioarren eskubide berezi bat azaltzeko

Euskal foru-zuzenbidea eta haren eragina Aramaion. Hori izango da otsailaren 17an kultur etxean egingo den ekitaldi berezian landuko den gaia. Berezia izango da, besteak beste, luxuzko gonbidatuak izango direlako askorendako arrotza izan daitekeen terminoa azaltzeko. Izan ere, Patxi Uribarren Aramaion jaiotako euskal karmeldar, idazle eta euskaltzaina eta Andres Urrutia notarioa, ekonomialaria, idazlea eta euskaltzainburua izango dira herritarren aurrean gaia jorratuko dutenak. Esandako moduan, datorren egubakoitzean izango da ekitaldia, 18:30ean hasita.

Ekitaldiari hasiera emateko Bizente Goikoetxea abesbatzak saio labur bat eskainiko du eta gero Ramon Ajuria alkateak aurkezpen txiki bat egingo du.

Jatorria eta egungo eragina

Patxi Uribarren izango da gaia era sakonean azaltzen hasiko dena. Labur esanda, euskal foru zuzenbidearen jatorria eta Aramaion historikoki izan duen garrantziaz arituko da berbetan. Uribarrenen azalpenen ostean, Andres Urrutiak hartuko du hitza. Euskal foru zuzenbidea egun nola uler daitekeen eta zuzenbidean duen eragina azalduko du Urrutiak. Amaitzeko, noski, herritarren galderak eta kezkak erantzungo dituzte hizlariek.

Antolatzaileek nabarmendu dute herritar ororendako deialdia dela. Egunerokotasunean eragina duten adibide praktikoekin emango dira azalpenak.

Ramon Ajuria: "Gurean ematen den kasuistika berezi hori azaltzea da ekitaldiaren helburua"

Alkateak labur-labur azaldu dizkigu hilaren 17ko ekitaldiaren nondik-norakoak.

Zer dela-eta halako ekitaldi bat Aramaion?

Iñaki Berriozabal abokatuak proposatu zigun ekitaldi bat egitea herritarrek eska dezaketen euskal foru-zuzenbideko eskubidea azaltzeko. Berezitasun kuriosoak ditu, Aramaion ematen direnak. Askotan zalantzak sortzen dira lursailen herentziak-eta banatzean eta gurean ematen den kasuistika berezi hori azaltzea da ekitaldiaren helburua. Adibide praktikoen bitartez eta modu errazean azalduko da.

Zeintzuk izango dira adituak?

Euskal foru-zuzenbidean aditua den Andres Urrutia euskaltzainburua etorriko da, besteak beste. Berriozabalekin harreman estua du eta oso gogotsu ei dago Aramaiora etortzeko. Patxi Uribarrenek ere egingo du berba.


Frantzia: "Gutxiago dutenen alde, gehiago egin"

Jesus Torquemadaren iruzkina Frantzian pobreziaren gaiak ekarritako polemikaren inguruan. Emmanuel Macron presidenteak "Gutxiago dutenen alde, gehiago egin" plana abiatu du, pobreziari aurre egiteko.

Txiroen alde gutxi egitea eta diru gutxi duen jendea mespretxatzea, horiek izan dira Emmanuel Macron Frantziako presidenteak bere populartasuna galdu izanaren arrazoi nagusienetakoak. Horregatik erabaki du Macronek pobreziaren aurkako plan bat abiatzea. Plan hori atzo aurkeztu zuen "Gutxiago dutenen alde, gehiago egin" goiburuarekin. Frantzia ez da, inolaz ere, herrialderik okerrena pobrezia kontuetan. Europa mailan, babes sozialera diru gehien bideratzen duen herrialdetako bat da. Ildo horretan, Macronek argi du kontua ez dela pobreziaren barruan hobeto bizitzea, pobreziatik ateratzen laguntzea baizik. Macronen planak neurri zehatz batzuk ditu: haurtzaindegi gehiago, gosariak dohainik eta eskoletako bazkariak ia doakoak izatea. Horrekin batera, derrigorrezko eskolaratzea 16 urtetik 18ra aldatzea proposatu du. Hori guztia martxan jartzeko zortzi mila milioi euroko aurrekontua dauka, hurrengo lau urteetarako. Kopuru garrantzitsua da, betiere, ondo erabiltzen bada.


Matrikulazioa

Datorren asteartean irekiko da izen ematea haur eskolan eta maiatzaren 13 arte izango da. Izen emateko Udaletxeko 2garren solairura joan behar da, goizeko 09:00etaitk 13:00etara. Izen eman duten guztiekin zozketa egingo da maiatzaren 17an, 09:00etan. yy


Ostadar mendi taldea Pirinioetara joango da hilaren 9an

Ostadar taldeak Pirinioetara irteera antolatu du hilaren 9ko astebururako. 9an irtengo dira (ostirala) eta 11n itzuli (igandea). Luchonera joango dira eta Salvaguardia (2.736 metro) eta Cecire (2.403 metro) mendiak igoko dituzte. Izena emateko, Ostadarren egoitzara jo behar da (Zelai Arizti kultur etxean).


Mendez: 'Greba orokorra demokrazia garaiko justifikatuena da'

Sindikatuentzako greba "azken aukera" dela azpimarratu eta "arduraz" erabiltzen dutela gaineratu du.

Candido Mendez UGTko idazkari nagusiak martxoaren 29rako CCOOrekin batera deitutako grebaren alde egin du Espainiako demokraziako justifikatuena dela ziurtatuta; izan ere, "aurrerakaririk gabeko atzerakada sozialari" erantzuten dio.

"Aurretik ez da inoiz hainbeste arrazoirik izan", esan du Mendezek Burgosen UGTko kide eta ordezkariekin egindako bileraren atarian emandako prentsaurrekoan. Mendezen arabera, sindikatuentzako greba "azken aukera" da eta "arduraz" erabiltzen dutela gaineratu du; horren adibide, demokraziaren 35 urteetan zazpi greba orokor bakarrik egin izana.

UGTren idazkariaren hitzetan, greba orokorra deitzeko erabakia "zaila izan da, baina bidezkoa eta beharrezkoa" lan-erreformak eta ongizate Estatuaren murrizketek gizarte osoari egiten dioten "erasoaren" tamaina ikusita.

Rajoyri kritikak

UGTko agintariarentzat, Espainian lehen aldiz, agintean hilanbete daraman Gobernuak patronala eta sindikatuen arteko akordioa hartu eta "zakarrontzira bota du".

Horren harian, Mendezek enpresarien eta sindikatuen arteko akordioa Bruselara ez eraman izana leporatu dio Rajoyri, akordioa bakarra baitzen Europan, soldaten doitzea eta lan-merkatuaren malgutasuna biltzen baitzituen.


Julio Gallastegi izango da Euskadiko Kutxako zuzendari nagusi

Euskadiko Kutxako Kontseilu Errektoreak gaur, eguaztena, egindako bilkuran hartu du erabakia. Arrasatearra da Gallastegi eta 52 urte ditu. Enpresa Zientzietan lizentziatua da Deustuko Unibertsitatean. Gaur egun, Lagun Aro EPSV Mutualitateko zuzendari nagusia eta Euskadiko Kutxaren Kontseilu Errektoreko lehendakariordea da. Elias Atutxari hartuko dio erreleboa.

Lehenago, erantzukizun handiko hainbat kargu bete ditu Euskadiko Kutxan, hala nola honako hauek: plangintza zuzendaria, idazkari nagusi teknikoa, enpresen bankako zuzendariorde nagusia eta, azkenik, Euskal Herriko sareko area komertzialeko zuzendaria. Euskadiko Kutxak ohar bidez adierazi du: "kargu horietan guztietan finantza-munduari eta entitateari buruzko ezagutza luze eta sakona hartu du, eta hori funtsezko alderdia da entitateak ziklo berriari begira jarraitu beharreko etorkizuneko estrategia diseinatzeko".

Elias Atutxaren erreleboa

Julio Gallastegik azken hiru ekitaldietan zuzendaritzan jardun duen Elias Atutxa ordezkatuko du. Atutxak bestelako zereginak beteko ditu Mondragon Taldearen barruan. Kontseilu errektoreak "aintzat" hartu du Elias Atutxak egindako lana, "finantza-sektorearentzat bereziki zaila izan den ingurune batean", eta eskerrak eman nahi izan dizkio horregatik.